text:
ISTORYAY BILAY
Naaralan Kon Maliket so Mangiter
NEN 12 so taon ko, atalosan kon walay importantin niiter ko. Diad sakey ya asemblea, walay brother ya nantepet no labay koy manpulong. “On,” kuan ko, anggano agko ni asali. Kanian nampulong kami tan inikdan to ak na pigaran booklet nipaakar ed Panarian na Dios. “Sika la diman ed biek, ta dia ak la,” so inkuan to. Anggano mannerbiyos ak, ginapoan koy nampulong ed kaabungan, tan manliket ak ta niiter kon amin so awit kon booklet. Labalabay na totoo iratan.
Niyanak ak nen 1923 diad Chatham, Kent, England, tan diad saman et dakel so nadidismayad panagbilay. Anggapo lanlamang so agawaan to may World War I ta ag-inminaway bilay. Adismaya met iray atateng ko ed saray pastor na Baptist ta say iisipen da labat et say napinabangan da. Nen manga siam taon ko, ginapoan nen nanay ko so miaral ed hall na saray International Bible Students Association. Ditan “manaaral” odino mantitipon iray totoon tatawagen natan ya Saray Tasi nen Jehova. Walay sister ya manbabangat na saray istorya ed Biblia ed sikami ran ugugaw tan inikdan to kami na libron The Harp of God. Labalabay koy naaaralan ko.
AKAARAL ED SARAY MAS MAEDAD YA AGAGI
Nen tinedyer ak la, labalabay kon ipaamta ed arum so ilalon walad Salita na Dios. Anggano bukbukor kon lanang so manpulong, akaaral ak met ed saray nakakaibak. Singa bilang, aminsan et walay kaibak ya mas maedad ya brother tan akabisikleta kamin paonlad teritorya. Nen walay alabasan min pari, say kuan ko, “Ni may kanding.” Tinmunda so brother tan imbaga ton onyurong kami nin magano. Say kuan to: “Walay kanepegan mo sirin ya mangibaga no siopay kanding? Basta ipasabi tayo labat so maong a balita tan akauley si Jehova ya mangukom.” Manlapud saman, naaralan kon mas maliket so mangiter.—Mat. 25:31-33; Gawa 20:35.
Imbangat met ed siak na sakey nin mas matatken ya brother ya pian naliknak so liket ed pangiter, no maminsan et kaukolan koy mananos. Kabusol na asawa to iray Tasi nen Jehova. Aminsan et intagar to ak ya manmerienda ed abung da. Mansyodot so asawa to ta nampulong kami kanian tinutupak to kami pakete na tsa. Agnampasnokan na brother so asawa to, tan impawil to ra may tsa ed pananginan. Ag-asayang so impananos to lapud kayari pigaran taon et nampabautismon Tasi nen Jehova so asawa to.
Diad ilalabas na panaon et ombibiskeg so panlabay kon ipaamta ed arum so ilalo ed arapen, tan nen Marso 1940, nampabautismo kami nen nanay ko diad Dover. Nen 16 taon ko, indeklara na Britain so piguerra to ed Germany nen Setyembre 1939. Kasabi Hunyo 1940, sankanengneng kod arap na abung mi iray nilibon sundalo ya akalugan ed saray trak. Akaligtas iran tua ed Guerra ed Dunkirk, balet sankaimanod mata da ya singa anggapo lay pag-asa da, kanian labalabay kon ipaamta ed sikara so Panarian na Dios. Diad satan met ya taon, binmawi so Germany, kanian binomba toy Britain. Kada labi, nanenengneng ko ray grupo na akaeroplanon sundalo na Germany ya mangipepelag na bomba ed lugar mi. Manasibengbeng iray bomba, tan sankarengel so isasabog da, kanian makapataktakot. Kasabi kabuasan, no ompaway kami et nanengneng mi ray aderalderal ya kaabungan. Kanian lalo min natatalosan ya say Panarian labat so makapangiter na ilalo ed arapen.
SAY INGGAPOK ED FULL-TIME YA PANANGITER
Nen 1941 ko labat talagan aliknay liket lapud ginawak ya desisyon. Dati et mantratrabaho ak ed Royal Dockyard diad Chatham. Manggagawa tan manaapiger kami na saray barko ya para guerra. Dakel so malabay ed satan ya trabaho ta balibali ray benepisyo. Balet abayag lan atalosan na saray lingkor nen Jehova ya agnepeg ya milaban iray Kristiano parad bansa da. Diad satan met a taon, mas natatalosan mi la ya ag-itayo nayarin mantrabaho ed pagawaan na armas. (Juan 18:36) Diad trabahok et manggagawa kami na submarine para guerra kanian nandesisyon ak ya man-resign pian manfull-time ed ministeryo. Say unaan ya asainmin ko et diad Cirencester ya balibalin baley ed Cotswolds.
Nen 18 so taon ko, apriso ak ya siam bulan ta agko labay so mansundalo. Agaylay takot ko nen intalak na guardia so seldak tan bukbukor ko la. Balet ag-abayag, tetepetan ak la na saray guardia tan priso no akin ya akulong ak, tan malikeliket kon impaliwawad sikara so katuaan.
Nen nibulos ak la, akila ak ed si Leonard Smith * pian manpulong ed saray baley ed probinsya min Kent. Kagapoy 1944, nilibon de-remote iran jet plane ya napnoy bomba so papasabogen ed Kent. Wadman kamin mismo ed dadalanen na saratan ya jet plane, diad nampegleyan na Europe ya kulaan na Nazi tan London. Say tawag ed saraman ya jet plane et doodlebugs. Talagan labay dan taktakoten iray totoo ta no narengel mi lan naerep so makina, seguradon kayari pigaran segundo et man-crash tan onsabog so jet plane. Walay iyaaralan min sanasawa kaibay taloran anak da. No maminsan, dia kamid silong na metal ya lamisaan manaaral pian agkami natapilan no nageba so abung. Ag-abayag et abautismoan iran amin.
IMPANPULONG DIAD ARUM A BANSA
Kayari na guerra, nampayunir ak ya duay taon diad southern Ireland. Agmi amta ya duma manaya so Ireland ed England. Linma kamid saray kaabungan pian mantepet na pampundoan, ibabaga min misionero kami, tan iikdan mi na magasin iray nakakatongtong mid dalan. Aliwa man ya ginawa mi ta karaklan ya totoo et Katoliko! Nen walay lakin nambanta ed sikami, indalem kod pulis, balet say kuan to, “Talagan ontan, dapat labat!” Diman mi naamtaan ya maimpluensya manaya iray papari. Inekal dad trabaho iray totoon angawat na saray libro tayo, tan pinalayas da kami ed pampupundoan mi.
Naaralan mi lanlamang ya no balobalo kad sakey a lugar, mas marakep manaya no saray ararawid pampupundoan so unaan ya pulongan, tan say pulongan labat et saramay duma so pari da. Say sampot ya pulongan mi et saramay walad asingger. Diad Kilkenny, walay kabataan a laki ya mamitlod sakey simba min inyaralan anggano wala ray manbabanta ya grupo. Labalabay kon ibangat so katuaan ya walad Biblia kanian nan-aplay ak parad training na saray misionero ed Watchtower Bible School of Gilead.
Kayari limay bulan ya impanaral mi ed New York, apatira kamin inyasain ed saray angkelag ya isla ed Caribbean Sea. Nen Nobyembre 1948, linmugan kamid 18 metro ya melag a barko a say ngaran to et Sibia. First time koy onlugan ed onman ya klase na barko kanian eksayted ak. Say sakey ya kaiba mi, si Gust Maki, et marunong ya kapitan na barko. Binangatan to kami no panon so manpabatik na barko, singa say pangitagey tan pangiyepas ed saray layag, no panon so pangusar ed compass bearing tan no panon ya subaen so dagem. Sakey bulan ya inmaneho nen Gust so barko mi anggano makmaksil iray bagyo anggad akasabi kamid Bahamas.
‘IYABAWAG YO IYA ED SARAY ISLA’
Kayari na pigaran bulan ya impanpulong mid angkelag iran isla na Bahamas, linma kamid saray isla na Leeward tan Windward, ya manga 800 kilometro so kaarawi to manlapud Virgin Islands ya kaabay na Puerto Rico ya anggad asingger na Trinidad. Limay taon kamin nampulong ed saray ararawin isla ya anggapo ni ray Tasi. No maminsan, pigay simba ya agkami makapanpawit o makaawat na sulat. Balet malikeliket min inyabawag so salita nen Jehova ed saraman ya isla!—Jer. 31:10.
No ondaong kamid sakey ya isla, manbabalitaan iray totoo, tan asinggeran da kami pian amtaen no siopa ray sinmabi. First time na arum ed sikara so makanengneng na melag ya barko tan amerikano. Makaaro tan relihyoso iray manaayam ed isla tan dakel so amta dad Biblia. Iikdan da kami na sira, avocado, tan mani. Anggano melmelag so naugipan, panlutoan tan pampesakan mi ed barko, apasarag mi.
Sanagew min liberen iray isla pian pulongan iray totoo. Ibabaga mid sikara ya walay paliwawa ya base ed Biblia. Tan no mansirunget la paknolen mi lay bell na barko. Makapaliket ya nanengneng iray onsasabin totoo. Singa mankirlap ya bitewen iray sankaawit dan lamparaan no oneepas ira paonlad baybay. No maminsan et manga sanlasus so oonla, tan nasabi mi anggad pegley labi ta dakel so tepet da. Labalabay day mangansion kanian imakinilya mi ray Kingdom song tan iiter mid sikara. Igapo min apat so mangansion, insan mibansag ira tan balibali panangansion da. Talagan makapaliket!
Kayari min mangiyaral na Biblia, wala ray iyaaralan min ibaan da kamid onsublay ya pamilya pian makapila ra lamet ed panagaral. No kaukolan mi lay onalis kayari na pigaran simba, ibabaga mid saray talagan interesado ya ituloy dan iyaralan iray arum anggad kapawil mi. Makapalikliket ya naamtaan ya sineryoso na arum ed sikara so asainmin da.
Natan, dakel ed saraman ya isla et nagmaliw lan pasyaran na turista, pero nensaman mareen iraman ya lugar, malinlinew iray lagoon, malinlinis so dayat, tan amayamay so palm tree. Mabetbet ya labi so pambiabiahe mi paonlad arum ya isla. Sasabayan kami na saray dolphin, tan say narengel labat et say danum ya nabebelsay lapud idadalan mi. Managaag so bulan ed marendeen ya dayat, kanian singa kami ondadalan ed mankirlap ya dalan.
Kayari limay taon ya impanpulong mid saray isla, linma kamid Puerto Rico pian salatan na de-motor ya baloto so melag ya barko mi. Kasabi mid man, akabat koy Maxine Boyd, magangganan misionera tan na-inlove ak ed sikato. Anggano nen ugaw ni et makulikuli lan manpulong. Ag-abayag et sikatoy nanmisionera ed Dominican Republic, ya anggad nen 1950 et pinalayas na Katolikon gobierno diad satan a bansa. Lapud crew ak labat na barko, sakey bulan ak labat ya makapanayam ed Puerto Rico. Onla ak lad saray isla tan pigay taon ni antis ak ya makapawil. Kanian say kuan kod sarilik, ‘Ronald, no talagan labay mo yan bii, dapat kiwas ka lan tampol.’ Kayari taloy simba, tinepetan ko no labay to ak ya pakasalan, tan kayari anemiran simba et nankasal kami. Inyasain kamin man-misionero diad Puerto Rico, kanian agko la asali linmugan ed samay balon baloto.
Nen 1956, ginmapo kamin binmisitad saray kongregasyon bilang manangasikaso na sirkito. Mairap so bilay na dakel ya agagi, balet labalabay mi ran bisitaen. Singa bilang, diad baryo na Potala Pastillo, walay duaran pamilyan Tasi ya dakel so anak da, tan tutogtugan ko ray flute. Tinepetan ko may sakey ya ugaw, si Hilda, no labay toy mila ya manpulong. Say kuan to: “Labay ko, pero agak makapila, kasi anggapoy sapatos ko.” Insaliwan mi na sapatos, tan akilad sikami ya nampulong. Kalabas na pigaran taon, nen pinmasyar kamin sanasawa diad Brooklyn Bethel nen 1972, walay inmasingger ed sikamin sister ya kakkapan-graduate tod Gilead. Magano lan onlad Ecuador, tan imbaga to: “Agyo ak la nabirbir? Siak may ugaw ya taga Pastillo ya anggapoy sapatos to.” Si Hilda manaya! Akaakis kami lapud liket mi!
Nen 1960, inyasain da kamin manlingkor ed branch diad Puerto Rico. Two-story itan ya abung ed Santurce, San Juan. Diad gapo, sikamin dua nen Lennart Johnson so manggagawa ed dakel ya trabaho. Sikara nen asawa to so sankaunaan ya Tasi ed Dominican Republic, tan linma rad Puerto Rico nen 1957. Ag-abayag, si asawak so mangaasikaso ed saray subscription na magasin—masulok ya sanlibo kada simba. Maliket ed satan ya trabaho to ta say sankanonot to et saray totoon makaawat ed saratan ya espiritual a naakan.
Na-enjoy koy manlingkor ed Bethel ta ditan et uusaren koy bilay ko parad arum. Balet walan wala ray subok. Singa bilang, diad samay unaan ya international assembly ed Puerto Rico nen 1967, agaylay karakel na responsabilidad ko. Inmatendi ed satan si Nathan Knorr, ya mangidadaulo ed Saray Tasi nen Jehova ed saman a panaon. Say abaloan to et agko inasikasoy transportasyon na saray ombibisitan misionero, balet diad tua et walay ginawak ya uksoyan. Binagaan tan binilin to ak ya magmaliw ya organisado tan imbaga ton adismaya ed siak. Agko labay ya rasonan, balet say pakaliknak et aliway impantrato tod siak kanian medyo binmarong ak. Balet nen akapannengneng kami lamet nen Brother Knorr, inimbitaan to kamin sanasawa ed kuarto to tan inlutoan to kami.
Legan ya wala kamid Puerto Rico, aminpiga min binisitay pamilyak ed England. Agni inawat nen tatay ko so katuaan nen nampabautismo kami nen nanay ko. Balet no wala ray espiker ya manlapud Bethel, mabetbet ya diad abung mi so pampupundoan da. Anengneng nen tatay ko so inkamapaabeba na saray elder ed Bethel, aliwan singa saray pastor ed simbaan ya agto nagugustoay ugali da. Kanian nen 1962, sikatoy nampabautismo ya Tasi nen Jehova.
Say inar-arok ya asawa ya si Maxine et inatey nen 2011. Talagan il-iliwen ko lan nanengneng lamet sano onoli ed bilay. Makapaliket ya isipen! Diad 58 taon ya impaniba mi nen Maxine, anengneng koy indakel na totoo nen Jehova ed Puerto Rico, nensaman et manga 650 labat, balet natan et manga 26,000 la! Insan nen 2013, in-merge day Puerto Rico branch ed United States branch, tan inyasain da ak ya manlingkor ed Wallkill, New York. Kayari 60 taon ya impanayam kod isla, say pakaliknak et singa ak sakey ya coquí, amay melag ya karag ed Puerto Rico ya mangakansion na ko-kee, ko-kee no mansirunget la. Balet kaukolan ko lay onalis na panayaman.
“AAROEN NA DIOS SO MALIKET A MANGIITER”
Anggad natan et malikeliket ak nin manlilingkor ed Bethel. Masulok ko lan 90 natan, tan bilang espiritual ya pastol, say asainmin ko et mamaseseg ed saray membro na pamilyan Bethel. Masulok la kunon 600 so abisitak manlapu nen sinmabi ak ed Wallkill. Wala ray oonlad siak pian ibagay personal ya problema da o diad pamilya da. Wala met iray mantetepet no panon dan na-enjoy so panlingkor ed Bethel. Saray arum et balon kasal kanian labay day onkerew na bilin parad sanasawa. Wala met iray in-reassign ed field. Dedengelen kon amin iramay malabay ya mitongtong ed siak, tan no matukoy, say ibabagak ed sikara: “‘Aaroen na Dios so maliket a mangiiter.’ Kanian enjoy moy trabahom. Parad si Jehova itan.”—2 Cor. 9:7.
No wala kad Bethel, wala ray subok ya mipara met lanlamang anggan iner so panlilingkoran mo. Kanian pian magmaliw kan maliket, naynay mon tandaan no akin ya importante so gagawaen mo. Amin ya gagawaen ed Bethel et sagradon serbisyo. Makakatulong itan ed “matoor tan makabat ya aripen” pian nitarya so espiritual ya naakan na amin ya agagi ed interon mundo. (Mat. 24:45) Anggan iner so panlilingkoran tayo, dakel so pankanawnawa tayon idayew si Jehova. Maliket tayo komon ya gawaen so asainmin tayo, lapud “aaroen na Dios so maliket a mangiiter.”
^ par. 13 Say istoryay bilay nen Leonard Smith et nabasa ed Say Panag-Bantayan ya Abril 15, 2012.


c: text/html

text:
PANGOBSERBA ED NAGAGAWAD MUNDO
Nagagawa ed Saray Relasyon
No nipaakar ed relasyon, kasin say Biblia so unaan ya pangalaan moy bilin, odino sampot? Ikompara so karunongan na satan ed saray naamtaan ed agano ni.
India
Diad saray kabataan ya 18-25 so taon da, 61 porsiento so manisia ya say pan-sex antis na kasal et “aliwa lan baleg ya isyu ed India,” base ed survey nen 2014. Imbaga na sakey ya doktor ed Mumbai diad Hindustan Times ya diad opinyon to, “no onggapon mirelasyon iray kabataan et agto labay ya ibaga ya plano da lay mangasawa. Balanglan sanlabi labat itan ya relasyon, aliwan seryoso odino live-in, agla importante no kasin mantuloyan ira odino andi.”
ISIPEN PA: Kasin saray makaalis ya sakit ed sekso tan pakaka-trauma et mabetbet ya resulta na pan-sex antis na kasal o kayari kasal?
Denmark
Saray mabetbet ya mikokolkol ed kapamilya da et mas baleg so posibilidad ya ompatey ira ed edad ya 35 anggad 50. Diad loob na masulok ya 11 taon, inobserbaan na saray researcher diad University of Copenhagen so ngalngali 10,000 totoon manedad na 35 anggad 50 tan naamtaan da a saramay mabetbet ya mikokolkol ed kapamilya ra et mas masakbay ya ompapatey nen saramay matalag ya mikolkol. Imbaga na autor na sayan research ya say pangarap ed kapagaan, pangasikaso ed saray pankaukolan, tan pan-ayos ed saray kolkolan et “nayarin ipasen ya importantin paraan pian napaliisan so masakbay ya ipatey.”
SAY IBABAGA NA BIBLIA: “Say makabat a too et popokpokan toy pansalita to, tan say toon makatebek et mansiansian kalmado.”—Uliran 17:27, NW.
United States
Saray sanasawa ya mabetbet ya man-break insan manpawilan nen saninaro ni ra labat et mas baleg so posibilidad ya mansian ira diad unonan limaran taon da bilang sanasawa, base ed agano nin impanaral ed 564 ya kapankasal diad Louisiana. Nayarin mas mabetbet so kolkolan da tan ag-ira tanto maliket ed impiasawa ra.
SAY IBABAGA NA BIBLIA: “Say impankasakey na Dios [ed panangasawa], agnepeg a pansianen na too.”—Mateo 19:6.

robotstxt: allowed

filter: keep


text:
LEKSION 98
Dakel so Nagmaliw ya Kristiano ed Nanduruman Bansa
Inunor na saray apostol so ganggan nen Jesus ya ipulong so maong a balita diad interon dalin. Nen 47 C.E., saray agagi ed Antioquia et imbaki day Pablo tan Bernabe ya manpulong ed nanduruman lugar. Makulikuli ran dua ya nampulong ed saray lugar ed Asia Minor, singa diad Derbe, Listra, tan Iconio.
Pinulongan nen Pablo tan Bernabe so amin ya klase na totoo, mayaman man o mairap, ugaw man o matatken. Dakel so anisia ed katuaan tungkol ed Kristo. Nen pinulongan nen Pablo tan Bernabe so gobernador na Ciprus ya si Sergio Paulo, walay magician ya kinmontra ed sikara. Imbaga nen Pablo ed samay magician: “Dusaen ka nen Jehova.” Biglan abulag so magician. Nen anengneng itan nen Gobernador Paulo, nagmaliw ya mananisia.
Nampulong si Pablo tan Bernabe ed anggan iner, diad saray kaabungan, tindaan, karsada, tan diad saray sinagoga. Walay pinaabig dan lupoy ya laki diad Listra. Nen anengneng na totoo iyan milagro, inisip da ya dios si Pablo tan Bernabe kanian labay da ran dayewen. Balet binano ira nen Pablo tan Bernabe, ya kuan da: ‘Say Dios labat so dapat yon dayewen! Totoo kami labat.’ Insan wala ray sinmabin Judio tan sinugsogan da ray totoo ya busolen si Pablo. Tinupak na totoo si Pablo, inggayugoy dad paway na syudad, tan intilak da diman ta inisip dan inatey la. Balet mabilay si Pablo! Sikatoy tinulongan ya tampol na saray agagi tan inawit da lamet ed syudad. Insan la pinmawil si Pablo ed Antioquia.
Nen 49 C.E., nambiahe la lamet si Pablo pian manpulong ed nanduruman lugar. Binisita to lamet iray agagi ed Asia Minor, insan to intuloy ya impulong so maong a balita ed mas ararawin lugar, anggad Europe. Linmad Atenas, Efeso, Filipos, Tesalonica, tan arum ni ran lugar. Kaiba nen Pablo ya nambiahe si Silas, Lucas, tan say kabataan ya say ngaran to et Timoteo. Nantutulongan ira pian makabuo ra na saray kongregasyon tan pinabiskeg da ray agagi. Nanayam ed Corinto si Pablo ya sakey tan kapalduan taon pian pabiskegen iray agagi diman. Sikatoy nampulong, nambangat, tan sinulatan to ray dakel ya kongregasyon. Nantrabaho met bilang managgawa na tolda. Kalabas na panaon, pinmawil lamet si Pablo ed Antioquia.
Insan nen 52 C.E., nambiahe lamet si Pablo pian manpulong. Komatlo la yan impanbiahe to. Inggapo to ed Asia Minor, ya akasabi anggad Filipos tan amaarap ed Corinto. Insan pigay taon ya nanayam si Pablo diad Efeso. Sikatoy nambangat, nampaabig na saray walay sakit, tan tinulongan to so kongregasyon ditan. Inagew-agew met ya nampaliwawa diad sakey ya auditoryum na eskuelaan. Dakdakel so dinmengel tan inuman day kabibilay da. Kayari nen Pablo ya impulong so maong a balita diad dakel ya bansa, sikatoy linmad Jerusalem.
“Onla kayo sirin tan ibangat yo iray totoo ed amin a nasyon pian magmaliw iran disipulok.”—Mateo 28:19


text:
KAPITULO 18
Dinmakel ed si Jesus Balet Dinmaiset ed si Juan
MATEO 4:12 MARCOS 6:17-20 LUCAS 3:19, 20 JUAN 3:22–4:3
NAMBAUTISMO IRAY DISIPULO NEN JESUS
IMPRISO SI JUAN BAUTISTA
Kayari na selebrasyon na Paskua nen 30 C.E., tinmaynan ed Jerusalem si Jesus tan saray disipulo to. Balet, ag-ira sinmempet a tampol ed saray kaabungan dad Galilea. Linma rad baley na Judea, tan dakel so binautismoan da. Sakey taon lan ontan so gagawaen nen Juan Bautista, tan kaiba to nid saman so arum ya disipulo to, nayarin diad patar a pasen na Ilog Jordan.
Aliwan si Jesus so mismon manbabautismo—saray disipulo to so manbabautismo diad panangigiya to. Diad sayan panaon na ministeryo nen Jesus, parehon ibabangat nen Jesus tan Juan iray magbabawin Judio ya nankasalanan ed sipanan na Ganggan na Dios.—Gawa 19:4.
Balet nan-imon iray disipulo nen Juan, nanreklamo rad sikato: “Samay laki [si Jesus] a kaibam . . . sikatoy manbabautismo, tan amin et oonlad sikato.” (Juan 3:26) Balet agnan-imon si Juan. Sikatoy akiliket ed si Jesus tan labay to met ya miliket iray disipulo to. Impanonot nen Juan ed sikara: “Tatasian yon mismo ya imbagak, ‘Aliwan siak so Kristo, noagta siak so imbaki ed unaan to.’” Impaliwawa to iyan punto ed paraan ya natalosan na amin: “Say kaiba na nobya et say nobyo. Balet say kaaro na nobyo, sano onalagey tan narengel toy nobyo, sikatoy malikeliket lapud boses to. Kanian agaylay liket ko la.”—Juan 3:28, 29.
Si Juan, ya singa kaaro na nobyo, et maliket nen impakabat to ray disipulo to ed si Jesus. Pigarad sikara so tinmumbok ed si Jesus tan nasabi panaon et nalanaan na masanton espiritu. Labay met nen Juan ya saray disipulo to et ontumbok ed si Jesus. Diad tua, say gagala nen Juan et iparaan so dalan parad ministeryo nen Kristo. Impaliwawa nen Juan: “Sikatoy nepeg ya ondakel, balet siak et nepeg ya ondaiset.”—Juan 3:30.
Say sakey nin Juan, a kaibad saray sankaunaan ya tinmumbok ed si Jesus, et nansulat nipaakar ed nanlapuan tan manunan betang nen Jesus ed kisalba na totoo: “Samay manlalapud tagey et mas atagey ni nen say arum. . . . Inaro na Ama so Anak tan impalima to lad sikato so amin a bengatla. Samay mangipapanengneng na pananisia ed Anak et walaan na bilay ya andi-anggaan; samay agmanguunor ed Anak et agto nagamoran so bilay, noagta mansiansia ed sikato so sanok na Dios.” (Juan 3:31, 35, 36) Talagan importante itan ya katuaan a naamtaan na totoo!
Ag-abayag kayarin impaliwawa nen Juan Bautista ya say betang tan kimey to et ondaiset, sikatoy inaresto nen Arin Herodes. Inasawa nen Arin Herodes si Herodias, ya asawa nen Felipe ya agi to. Nen inwalwal nen Juan so impikalugoran to, sikatoy impaipriso nen Herodes. Nen naamtaan nen Jesus ya naarestoy Juan, sikatoy tinmaynan ed Judea kaiba iray disipulo to tan ‘inmarap irad Galilea.’—Mateo 4:12; Marcos 1:14.


text:
22 Natan et asingger lay piesta na saray agpinalebag a tinapay, say tatawagen a Paskua.2 Ontan met, saray manunan saserdote tan saray eskriba et mannononot na epektibon paraan no panon so pamatey da ed sikato, ta natatakot ira ed totoo.3 Balet linmoob si Satanas ed puso nen Judas, say tatawagen ya Iscariote, a kabiangan ed saray labindua,4 tan sikatoy linma tan akitongtong ed saray manunan saserdote tan saray kapitan ed templo no anto so epektibon paraan pian sikatoy iyawat to ed sikara.5 Et nanliket ira tan nampapaknaan da a sikatoy ikdan day pilak a kuarta.6 Kanian sikatoy inmabobon, tan nananap na maabig a pankanawnawa pian niyawat toy Jesus ed sikara ya anggapoy dakel a totoo.7 Et sinmabi lay agew na saray agpinalebag a tinapay, a diad satan et nepeg ya iyapay so bagat ed paskua;8 tan imbaki toy Pedro tan Juan, a kuan to: “La kayo tan iparaan yoy pangdeman tayo ed paskua.”9 Inkuan da ed sikato: “Iner so labay mon pangiparaanan mi ed satan?”10 Inkuan to ed sikara: “Nia! Sano onloob kayo ed syudad et abeten kayo na sakey a lakin sankasakbat toy sambuyog a danum. Tumbok yo ed abung a looban to.11 Tan nepeg yon ibaga ed akan-abung, ‘Papaibaga na Managbangat: “Iner so kuarto a parad saray sangkaili a nayarin panganan koy paskua a kaibak iray disipulok?”’12 Et ipanengneng ed sikayo na satan a laki so baleg a kuarto ed tagey a wala laray kagawaan. Ditan so pangiparaanan yo.”13 Kanian linma ra tan aromog da so imbaga to ed sikara, tan imparaan da so paskua.14 Sanen asabi lay oras, sikatoy dinmungo ed lamisaan, tan kaiba to iray apostol.15 Tan inkuan to ed sikara: “Nampirpirawatan ko a kanen iyan pangdeman ed paskua a kaiba ta kayo antis na panirap ko,16 ta ibagak ed sikayo, Agak mangan lamet ed saya anggad nasumpal iya diad panarian na Dios.”17 Tan kapangawat to ed kopa, sikatoy akisalamat tan inkuan to: “Ala yo iya tan ipasa yo ed balang sakey ed sikayo;18 ta ibagak ed sikayo, Manlapud natan et agak oninum lamet ed sayan alak anggad isabi na panarian na Dios.”19 Ontan met, sikatoy angala na tinapay, akisalamat, pinisag to, insan inter to ed sikara, a kuan to: “Saya so mankabaliksay laman ko a nepeg ya iter parad sikayo. Itultuloy yon gawaen iya bilang pakanodnonotan ed siak.”20 Ontan met so ginawa to ed kopa, a kayari na pangdem da et inkuan to: “Sayan kopa et mankabaliksay balon sipanan a pinaletan na dalak, a nepeg ya iyibung nisengeg ed sikayo.21 “Balet, nia! karungok ed sayan lamisaan so mangiyawat ed siak.22 Ta say Anak na too et onla la unong ed samay nipasakbay la, ingen ta pakaskasi la itan a too a diad panamegley to et niyawat so Anak na too!”23 Kanian nantetepetan ira no siopa ed sikara so peteg a manggawa ed saya.24 Balet, wala met so agawan ampetang a sangsangan ed sikara no siopa so manunaan.25 Et inkuan to ed sikara: “Saray arari na nasyones et pakakatawan ed saray totoo, tan saramay walaan na pakauley ed saray totoo et tatawagen a saray Manamalangkap.26 Balet, aliwa kayo komon ya ontan. Say sankamanunaan ed sikayo et magmaliw komon a sankayugtanan, tan samay ompapasen a manunaan et magmaliw a managserbi.27 Ta siopa so mas manunaan, samay akarungo ed lamisaan odino samay manseserbi? Agta samay akarungo ed lamisaan? Balet siak et singa samay sakey a manseserbi ed sikayo.28 “Ingen, sikayo iray nansiansia ed siak sanen nasusubok ak;29 tan misipanan ak ed sikayo parad sakey a panarian, no panon a say Amak et akisipanan ed siak,30 pian nayarian yoy mangan tan oninum diad lamisaan ko ed panarian ko, tan makayurong kayo ed saray trono pian mangukom ed labinduan tribu na Israel.31 “Simon, Simon, nia! kinerew nen Satanas a yakayaken to kayon singa trigo.32 Balet impikasi ta ka lan masimsimoon ta pian ag-onkapuy so pananisiam; tan sano akapawil ka la, pabiskeg mo iray agagim.”33 Insan inkuan nen Pedro ed sikato: “Katawan, akaparaan ak a napriso tan ompatey a kaibam.”34 Balet inkuan to: “Pedro, ibagak ed sika, Sakbay ya onkukaok so sakey a lalong ed sayan agew, mamitlo ya ibagam ya agmo ak kabat.”35 Inkuan to met ed sikara: “Sanen imbaki ta kayon andian na supot na kuarta tan pananginay naakan tan saray sandalyas, agta anggapo so kinmulang ed sikayo?” Inkuan da: “Anggapo!”36 Insan inkuan to ed sikara: “Balet natan, samay walaan na supot na kuarta et alaen to itan, pati say pananginay naakan, tan samay andian na espada et ilako toy ilalatop ton kawes tan manaliw na sakey.37 Ibagak ed sikayo, sayan nisulat et nepeg a nasumpal ed siak, salanti, ‘Sikato so nibilang ed saray makasalanan.’ Ta nasusumpal so amin a nisulat nipaakar ed siak.”38 Insan inkuan da: “Katawan, nia! walay duaran espada.” Inkuan to ed sikara: “Magenap la itan.”39 Et sikatoy pinmaway, tan linma ed Palandey na saray Olibo unong a niyugali to la, tan tinmumbok met ed sikato iray disipulo.40 Sanen akasabi la diman, inkuan to ed sikara: “Manpikasi kayon naynay, ta pian agkayo napelag ed tukso.”41 Tan sikatoy inmarawi na daiset* ed sikara, tan tinmalimukor insan nampikasi,42 a kuan to: “Ama, no labay mo, ekal mo ed siak iyan kopa. Balet aliwan say linawak so nagawa, noag say linawam.”43 Insan walay anghel a nanlapud tawen a nampanengneng tan amabiskeg ed sikato.44 Balet lapud nagogonigon a maong, sikatoy nantultuloy a nampikasin masimsimoon; tan say linget to et nagmaliw a singa dala a mantedter ed dalin.45 Kayari ton nampikasi et nila to iray disipulo tan asabian to ran akateglep lapud paneermen da.46 Tan inkuan to ed sikara: “Akin et nanaugip kayo? Bangon kayo tan mantultuloy kayon manpikasi ta pian agkayo napelag ed tukso.”47 Legan a sikatoy mansasalita ni, nia! sinmabi so dakel a totoo, tan walad unaan da imay tatawagen a Judas, sakey ed saray labindua, tan inasinggeran toy Jesus tan inangoban to.48 Balet inkuan nen Jesus ed sikato: “Judas, kasin inangoban moy Anak na too pian iyawat mo?”49 Sanen alikas na saramay kaiba to a walay nagawa, inkuan da: “Katawan, usaren mi la iray espada mi?”50 Et sakey ed sikara so anigbat ed aripen na atagey a saserdote tan atapyas so kawanan a layag to.51 Balet inmebat si Jesus: “Duga la!” Tan diniwit toy layag na aripen tan pinaabig to.52 Insan inkuan nen Jesus ed saray manunan saserdote tan saray kapitan na templo tan mamasiken a linma diman pian mangerel ed sikato: “Kasin linma kayo dia pian erelen yo ak a singa sakey a matakew, a wala niray awit yon espada tan pekpek?53 Sanen inagew-agew a kaiba yo ak diad templo, agyo inyunat iray lima yo pian erelen ak. Balet natan lay oras yo tan say pakauley na kabilungetan.”54 Insan sikatoy inerel da tan inawit da tan inloob da ed abung na atagey a saserdote; balet manumtumbok si Pedro ed bandad arawi.55 Sanen namparlang ira na apoy diad pegley na lolooban tan yinmurong iran nantitipon, kaiba ray Pedro ya akayurong.56 Balet walay sakey ya aripen a bii ya akanengneng ed sikato a mandadangdang tan ninengneng ton maong tan inkuan to: “Kaiba to met iyan too.”57 Balet imburi to itan, a kuan to: “Agko kabat itan a too.”58 Tan nagugunoyan et inkuan na sananey nin akanengneng ed sikato: “Sakey ka met ed sikara.” Balet inkuan nen Pedro: “Andi pa, agko ra kaiba.”59 Tan kayari sakey oras et walay sakey nin laki a mapilpilit ya angikuan: “Seguradon kaiba to met iyan too; ta diad tua et sikatoy taga Galilea!”60 Balet inkuan nen Pedro: “Agko amta itay ibabagam.” Sanen sikatoy mansasalita ni et biglan kinmukaok so sakey a lalong.61 Tan linmingaw so Katawan tan ninengneng toy Pedro, tan anonotan nen Pedro imay imbaga na Katawan ed sikato: “Antis ya onkukaok so sakey a lalong ed sayan agew, iburim ak a mamitlo.”62 Et sikatoy pinmaway tan inmaki-akis.63 Natan, sikatoy inelek-elekan tan pinoponiti na saray lalakin manbabantay ed sikato;64 tan kayari ran sinakbongay lupa to, sikatoy tinepetan da, a kuan da: “Ibagam pa ed sikami, siopay amoniti ed sika?”65 Tan dakel ni so imbabaga ra a panag-ayew ed sikato.66 Sanen kabuasan la, nandaragup so ulop na mamasiken na totoo, saray manunan saserdote tan saray eskriba, tan sikatoy inyarap da ed Sanhedrin, a kuan da:67 “Ibagam ed sikami no sika so Kristo.” Balet inkuan to ed sikara: “Anggano ibagak ed sikayo, agyo lanlamang panisiaan itan.68 Sakey ni, no tepetan ta kayo, agkayo lanlamang onebat.69 Balet manlapud natan, say Anak na too et onyurong diad kawanan a pakapanyari na Dios.”70 Diad saya et inkuan dan amin: “Sika sirin so Anak na Dios?” Inkuan to ed sikara: “Sikayon mismo so mangibabaga a siak so Anak na Dios.”71 Inkuan da: “Akin et nakaukolan tayo ni so arum a testigo? Ta nadngel tayo lan mismo itan ed sangi to.”
Paimanod leksab
^ Luc22:41* Odino, “say kaarawi na intupak a bato.”


text:
Niyanak lamet diad sakey ya agmanganggan ilalo (3-12)
Magmaliw kayon masanto bilang matulok ya ananak (13-25)
1 Siak, si Pedro, ya apostol+ nen Jesu-Kristo, so nansulat ed saray temporaryon miaayam tan nitaytayak ed Ponto, Galacia, Capadocia,+ Asia, tan Bitinia, saramay pinili2 unong ya amta lan unona na Dios ya Ama tayo,+ diad panamasanto na espiritu,+ pian sikaray magmaliw a matulok tan nawalsikan na dala nen Jesu-Kristo:+Ondaak komon ed sikayo so agnaparaan a kaabigan tan kareenan na Dios.3 Narayew komon so Dios tan Ama na Katawan tayon Jesu-Kristo, ta lapud baleg a panangasi to et niyanak itayo lamet+ diad sakey ya agmanganggan ilalo+ diad panamegley na inkioli nen Jesu-Kristo manlapud inaatey,+4 diad sakey ya agnaderal, agnarutakan, tan ag-onkupas a tawir.+ Niparaan itan ed tawen parad sikayo+5 a sasalimbengan na pakayari na Dios lapud pananisia yo. Sasalimbengan kayo parad sakey a kililiktar ya iparungtal diad kaunoran a panaon.6 Lapud saya et malikeliket kayo, anggaman diad antikey a panaon et nakaukolan yoy manermen lapud nanduruman subok,+7 pian diad panamegley na asubok a kualidad na pananisia yo,+ a mabmabli ni nen say balitok a nadederal anggano asubok* itan ed apoy, et makaawat kayoy dayew tan gloria tan galang sano omparungtal lay Jesu-Kristo.+8 Anggaman sikatoy agyon balot anengneng, sikatoy aaroen yo. Anggaman sikatoy agyo nanenengneng natan, ipapatnag yoy pananisia ed sikato tan malikeliket kayo, ya agnadeskribe tan alay abig itan a nalilikna yo,9 ta amta yon say pananisia yo et manresulta ed kililiktar yo.*+10 Nipaakar ed sayan kililiktar, saray propeta, a nampropesiya nipaakar ed agnaparaan a kaabigan a parad sikayo, et maseet a nanusisa tan maalwar a nananap.+11 Intultuloy dan sinukayan no anton espisipikon panaon odino no anton klase na panaon so tutukoyen na espiritun walad sikara nipaakar ed si Kristo,+ ta akauna lan tinasian na espiritu so nipaakar ed panirap nen Kristo+ tan saray maglorian bengatla a nagawa kayari na saraya.12 Imparungtal ed sikara a say panlilingkor da et aliwan parad sikara, noagta parad sikayo, ya intarya da iramay bengatlan inyabawag lad sikayo na saramay angipakabat na maong a balita ed sikayo diad tulong na masanton espiritu a nanlapud tawen.+ Sarayan bengatla et pirpirawat a natalosan na saray anghel.13 Kanian iparaan yoy nonot yo parad impasyan kimey;+ mantultuloy kayon manlikas diad amin a paraan;+ iteen yoy ilalo yo ed agnaparaan a kaabigan ya ipagamor ed sikayo sano omparungtal lay Jesu-Kristo.14 Bilang matulok ya ananak, agkayo la manpapaimpluensya ed saray pilalek yo nensaman sanen anggapo ni kakabatan yo,15 noagta magmaliw kayon masanto diad amin a kagagawa yo,+ a singa samay Masanton Dios ya anawag ed sikayo,16 ta nisulat: “Nepeg a magmaliw kayon masanto, lapud masanto ak.”+17 Tan no ontatawag kayo ed Ama ya anggapoy lalabien to sano manguukom+ unong ed kimey na kada sakey, manbilay kayon walaay takot ed sikato+ legan a sikayoy temporaryon miaayam ed sayan mundo.18 Ta amta yo a nibulos kayo*+ ed andi-kakanaan a paraan na kabibilay yo a tinawir yo ed inmuunan atateng yo,* aliwan diad panamegley na saray bengatlan naderal, a singa say pilak odino balitok.19 Imbes, nibulos kayo diad panamegley na mablin dala,+ a singa say dala na kordero ya andiay pakabalawan tan malinis,+ say dala nen Kristo.+20 Tua, sikatoy pinili la na Dios antis a niletneg so mundo,+ balet sikatoy nipatnag diad kasampotan na saray panaon nisengeg ed sikayo.+21 Diad panamegley to et nagmaliw kayon mananisia ed Dios,+ samay amaoli ed sikato manlapud inaatey+ tan angiter ed sikato na gloria,+ pian say panisiaan tan panilaloan yo et say Dios.22 Natan ta nilinisan yo lay inkasikayo* diad itutulok yo ed katuaan a nanresulta ed masimoon ya aroan na sanaagi,+ manaaroan kayon maong manlapud puso.+23 Ta diad salita na mabilay tan andi-anggaan a Dios et niyanak kayo lamet,+ aliwan diad panamegley na nabulok a bini,+ noagta diad panamegley na agnabulok a bini.*+24 Ta “amin a totoo* et singa dika, tan amin a gloria ra et singa rosas ed uma; say dika et nalenes, tan say rosas et napagpag,25 balet say salita nen Jehova* et mansiansia ya anggad angga.”+ Tan sayan “salita” et samay maong a balita ya impakabat ed sikayo.+


text: 26 Natan et walay eras ed dalin, nilikud ed samay inmunan eras ya agawa ed saray agew nen Abraham,+ kanian linmay Isaac ed si Abimelec ya ari na saray Filisteo, diad Gerar.2 Insan nampanengneng si Jehova ed sikato tan inkuan to: “Agka oonla ed Ehipto. Manayam ka ed dalin ya ipanengneng kod sika.3 Manayam ka bilang sakey a dayo ed sayan dalin,+ tan naynay a wala ak ed sika tan bendisyonan ta ka, lapud iter kod sika tan ed ilalak mo* so amin irayan dalin,+ tan sumpalen ko iyan sipan ya insambak ed si Abraham ya amam:+4 ‘Parakelen koy ilalak mo* a singa saray bitewen ed tawen;+ tan iter kod ilalak mo* iyan amin a dalin;+ tan diad panamegley na ilalak mo* et onggamor so amin a nasyon na bendisyon,’+5 lapud dinengel ak nen Abraham tan intultuloy ton sinumpal iray kakaukolanen ko, saray bilin ko, saray totontonen ko, tan saray ganggan ko.”+6 Kanian nanayam si Isaac ed Gerar.+7 Sanen saray lalaki ed saman a pasen et naynay a mantetepet nipaakar ed asawa to, inkuan to: “Sikatoy agik.”+ Antakot ton ibagan, “Sikatoy asawak,” ta inkuan ton, “Ompan pateyen ak na saray lalaki ed sayan pasen lapud si Rebeca,” ta sikatoy maganggana.+8 Kalabas na pigaran panaon, si Abimelec ya ari na saray Filisteo et akatandag ed bintana, tan anengneng toy Isaac a mangipapatnag na panangaro tod* si Rebeca ya asawa to.+9 Tampol a tinawag nen Abimelec si Isaac tan inkuan to: “Sikato manayay asawam! Akin et inkuan mon, ‘Sikatoy agik’?” Diad satan et inkuan nen Isaac ed sikato: “Imbagak itan lapud takot ko ya ompan ompatey ak lapud sikato.”+10 Balet inkuan ni nen Abimelec: “Antoy ginawam ed sikami?+ Magmainomay lawarin naakdolan na sakey ed saray totoo so asawam, tan mankasalanan kami lapud sika!”+11 Insan oniay ingganggan nen Abimelec ed amin a totoo: “Siopaman a maniwit ed sayan laki tan ed asawa to et seguradon pateyen!”12 Tan nantanem na bini si Isaac ed satan a dalin, tan diad saman a taon et maminlasus so karakel na inani to ed samay intanem to, ta sikatoy bebendisyonan nen Jehova.+13 Yinmaman so laki, tan nantultuloy ya inmaligwas anggad sikatoy yinmaman a maong.14 Sikatoy awalaan na saray pulok na karnero tan baka tan dakerakel a lingkor,+ kanian akaibeg iray Filisteo ed sikato.15 Lapud satan et angala na dalin iray Filisteo tan tinabonan da iray bobon a kinotkot na saray lingkor nen ama to ed saray agew nen Abraham.+16 Kanian inkuan nen Abimelec ed si Isaac: “Taynan ka ed lugar mi, ta mas mabiskeg ka la nen say sikami.”17 Kanian tinmaynan diman si Isaac tan nankampo ed lawak* na Gerar+ tan nanayam diman.18 Tan kinotkot lamet nen Isaac iramay bobon a kinotkot da diad saray agew nen Abraham ya ama to balet ta tinabonan na saray Filisteo kayari na impatey nen Abraham,+ tan tinawag to iratan ed ngaran ya inter nen ama to ed saratan.+19 Sanen mankokotkot iray lingkor nen Isaac diad lawak,* akaromog ira na bobon a walaay malinis a danum.20 Tan akikolkol iray managpastol ed Gerar ed saray managpastol nen Isaac, ya inkuan da: “Kayarian mi so danum!” Kanian say bobon et inngaran to na Esek,* lapud akikolkol irad sikato.21 Tan nankotkot ira na sananey nin bobon, tan nankolkolan da lamet itan. Kanian inngaran to itan na Sitna.*22 Agnambayag et sikatoy tinmaynan ditan tan nankotkot na sananey a bobon, balet agda la nankolkolan itan. Kanian inngaran to itan na Rehobot* tan inkuan to: “Lapud natan et inikdan itayo nen Jehova na maawang a pasen tan impagmaliw to itayon mabunga diad dalin.”+23 Insan sikatoy tinmaynan ditan tan linmad Beer-sheba.+24 Diad saman a labi et nampanengneng ed sikato si Jehova tan inkuan to: “Siak so Dios nen Abraham ya amam.+ Agka ontatakot,+ ta wala ak ed sika, tan bendisyonan ta ka tan parakelen koy ilalak mo* nisengeg ed si Abraham a lingkor ko.”+25 Kanian sikatoy nanggaway altar diman tan tinmawag ed ngaran nen Jehova.+ Tan impaalagey nen Isaac so tolda to diman,+ tan nankotkot na bobon iray lingkor to diman.26 Diad saginonor et linmad sikato si Abimelec manlapud Gerar a kaiba toy Ahuzat a mananimbawa to tan si Ficol a pangulo na armada to.+27 Diad saman et inkuan nen Isaac ed sikara: “Akin et linma kayod siak, anta kabusol yo ak kanian pinataynan yo ak ed lugar yo?”28 Oniay inyebat da: “Sankanengneng min walad sika si Jehova.+ Kanian inkuan mi, ‘Ipangasim, manggawa tayo komoy paknaan na pikakareenan ed baetan tayo, tan iyabuloy mon misipanan kami ed sika+29 ya anggapoy mauges a gawaen mo ed sikami no panon ya agmi ka sinakitan, lapud kamaongan labat so ginawa mi ed sika sanen mareen mi kan pinataynan. Sika natan so benendisyonan nen Jehova.’”30 Insan sikatoy angitarya na ponsia parad sikara, tan angan tan inminum ira.31 Kabkabuasan iran binmangon tan nansamba ra ed sakey tan sakey.+ Kayari na satan et pinasipot la ra nen Isaac, tan mareen iran tinmaynan ed sikato.32 Diad saman ya agew et sinmabi iray lingkor nen Isaac tan impaamta rad sikato so nipaakar ed bobon a kinotkot da,+ tan inkuan da ed sikato: “Akaromog kami danum!”33 Kanian inngaran to itan na Siba. Satan so makasengeg no akin a say ngaran na syudad et Beer-sheba+ ya anggad sayan agew.34 Sanen mantaon na 40 si Esau, inasawa toy Judit ya anak nen Beeri a Heteo pati si Basemat ya anak nen Elon a Heteo.+35 Sikara so sengegay impanermen a maong* nen Isaac tan Rebeca.+


text:
AARALEN YA ARTIKULO 3
Mabmabli Ka ed Pakanengneng nen Aman Jehova!
“Sankanonot to itayo sanen nipaabeba tayo.”—SAL. 136:23.
KANSION 33 Ipasakbat Mod si Jehova so Awit Mo
DIAD SAYAN ARTIKULO *
1-2. Anto ran situasyon so naeeksperiensya na saray lingkor nen Jehova, tan antoy epekto na satan ed sikara?
IMANOEN iyan taloran situasyon: Naamtaan na sakey ya kabataan a brother ya walay graben sakit to. Nakal ed trabaho so sakey a makulin brother tan mair-irap to lay makaloob ed trabaho ta masulok lan 50 so taon to. Agla nagawaan na sakey a matoor a sister iray datin gagawaen tod panaglingkor ed si Jehova lapud matatken la.
2 No naeeksperiensyam so sakey ed saratan a situasyon, ompan naliknam ya anggapo lay kanam. Nayarin naandi so liket mo, nakasian moy sarilim, tan naapektoan so relasyon mo ed arum.
3. Antoy panmoria nen Satanas ed bilay na too tan panon met itan ya ipapatnag na saramay naimpluensyaan to?
3 Aaligen na sayan mundo so panmoria nen Satanas ed bilay na too. Nensaman ni et melmelag la so pakanengneng nen Satanas ed totoo. Imbaga tod si Eva ya sikatoy magmaliw a bulos no agto unoren so Dios anta diad tua et mansumpal itan ed ipapatey. Kontrolado nen Satanas so komersyo, politika, tan saray palson relihyon ed sayan mundo. Kanian agtayo la pankelawan ya singa si Satanas, agmet papablien na saray negosyante, politiko, tan lider na relihyon so bilay tan dignidad na totoo.
4. Antoy aralen tayo ed sayan artikulo?
4 Duma balet si Jehova ta labay to ya nalikna tayon mabmabli itayo, tan tutulongan to tayo no ondadalan tayod saray situasyon ya pakalikna tayo et anggapoy kana tayo. (Sal. 136:23; Roma 12:3) Aralen ed sayan artikulo no panon itayon tutulongan nen Jehova ed sarayan situasyon: (1) No walay sakit tayo, (2) no mairap so pananap na pambilay, tan (3) no pakalikna tayo et singa anggapo lay nagagawan tayo parad si Jehova lapud itatatken. Pantongtongan tayo ni balet no akin ya makapanmatalek tayo ya mabmabli ed si Jehova so balang sakey ed sikatayo.
MABMABLI ITAYO ED SI JEHOVA
5. Antoy prueba ya mabmabli ed si Jehova iray totoo?
5 Anggano pinalsa itayo na Dios manlapud dabok, mabmabli itayo ed sikato. (Gen. 2:7) Imanoen so pigaran rason no akin ya nibagan mabmabli itayo ed si Jehova. Pinalsa toy too ya walaan na abilidad ya aligen iray kualidad to. (Gen. 1:27) Diad satan ya ginawa to, impasen to tayo ya mas atagey nen say arum ya pinalsa to diad dalin, tan inmatalek tod sikatayo so pangasikaso ed dalin tan saray ayayep.—Sal. 8:4-8.
6. Anto ni sakey a prueba ya mabmabli ed si Jehova iray totoo anggano aliwa ran perpekto?
6 Anggan sanen nankasalanan si Adan, ag-anguman so pakanengneng nen Jehova ed saray totoo. Talagan mabmabli tayo ed sikato ta inter toy inad-aro ton Anak ya si Jesus pian nadondon itayo ed saray kasalanan tayo. (1 Juan 4:9, 10) Panamegley na dondon et paolien nen Jehova iray inaatey, “saray matunong tan saray agmatunong.” (Gawa 24:15) Nabasa tayod Biblia ya mabmabli tayo ed sikato anggano walay sakit tayo, mairap so bilay tayo, odino matatken tayo la.—Gawa 10:34, 35.
7. Anto ni ray arum a rason no akin ya manisia tayon mabmabli ed si Jehova iray lingkor to?
7 Wala ni ray arum ya rason no akin ya manisia tayon mabmabli itayo ed si Jehova. Inyasingger to tayo ed sikato tan naimano to so impangawat tayo ed maong a balita. (Juan 6:44) Legan tayon onaapit ed si Jehova, sikatoy onaapit met ed sikatayo. (Sant. 4:8) Iiter met nen Jehova so panaon to tan mansasagpot pian nibangat to tayo. Amta toy inkatoo na balang sakey ed sikatayo pati saray sarag tayo nin gawaen. Tan didisiplinaen to tayo lapud inaro to tayo. (Pro. 3:11, 12) Mabiskeg iratan ya ebidensya ya mabmabli tayo ed si Jehova!
8. Panon ya makatulong so Salmo 18:27-29 pian nawalaan itayo na dugan panmoria ed saray subok?
8 Nensaman, say pakanengneng na arum ed si Arin David et andi-kakanaan, balet amta to ya sikatoy inar-aro tan tutulongan nen Jehova. Lapud satan, sikatoy awalaan na dugan panmoria ed situasyon to. (2 Sam. 16:5-7) No abebbebay pakanengneng tayod sarili tayo odino wala ray problema tayo, tulongan itayo nen Jehova ya nawalaan na dugan panmoria tan nasarag tayo so anggan anton subok. (Basaen so Salmo 18:27-29.) Diad tulong nen Jehova, nitultuloy tayo so maliket ya panlilingkor tayod sikato anggan antoy nagawa. (Roma 8:31) Aralen tayo natan so taloran situasyon ya diad satan et kakkaukolan tayon tandaan ya inar-aro tan papablien itayo nen Jehova.
NO WALAY SAKIT TAYO
9. Antoy nayarin nalikna tayo no walay sakit tayo?
9 Apektadoy liknaan tayo no walay sakit tayo, kanian ompan isipen tayo ya anggapo lay kana tayo. Nayarin nababaingan tayo no walay makaimano ya aliwa lan singa dati so biskeg tayo, odino akadepende tayo lad arum. Balet anggano ag-amta na arum ya walay sakit tayo, nayarin nababaingan tayo ta dakel lay agtayo nagawaan. Diad ontan iran makapaermen ya situasyon, pabiskegen itayo nen Jehova. Panon?
10. Base ed Proverbio 12:25, antoy makatulong ed sikatayo no walay sakit tayo?
10 No walay sakit tayo, napabiskeg itayo na saray “maabig a salita.” (Basaen so Proverbio 12:25.) Diad Biblia, impaisulat nen Jehova iray dakel ya maabig a salita ya mangipanonot ed sikatayo ya importante itayo ed sikato anggano walay sakit tayo. (Sal. 31:19; 41:3) No ulit-uliten tayon basaen iray pinuyanan ya salita nen Jehova, natulongan itayon labanan iray negatibon nalilikna tayo.
11. Panon ya tinulongan nen Jehova so sakey a brother?
11 Imanoen so eksperiensya nen Jorge. Nen kabataan ni si Jorge, sikatoy awalaan na sakit ya maples a linmoor ya lapud satan et inisip to ya anggapo lay kana to. “Agko inilaloan ya oniay naliknak lapud sakit ko, nababaingan ak ya maong ta sankanengneng ak na totoo,” so kuan nen Jorge. “Nen onggragrabe lay sakit ko, inisip ko no anto la kasi pansumpalan ko. Singa anggapo lay ilalok, kanian akikasi ak ed si Jehova ya tulongan to ak.” Panon ya tinulongan nen Jehova si Jorge? “Lapud mairap koy manpokus, say babasaen ko et saray antirikey ya teksto ed Salmo nipaakar ed pangaasikaso nen Jehova ed saray lingkor to. Uulit-uliten ko iratan ya babasaen kada agew, kanian naliligliwa tan napapabiskeg ak. Ag-abayag, wala ray makakaimano ya mas maimis ak la. Imbaga da ingen ya napapaseseg ira lapud nanenengneng dan maliket ak anggano walay sakit ko. Aliknak ya inebatan nen Jehova so pikakasik! Tinulongan to ak ya umanen so pakanengneng kod sarilik. Sankanonot ko ray nababasak ed Biblia ya mabmabli ak ed sikato anggano walay sakit ko.”
12. No walay aanosan mon sakit, antoy gawaen mo pian naawat moy tulong nen Jehova?
12 No walay aanosan mon sakit, makapanmatalek ka ya amta nen Jehova no antoy dadalanen mo. Mikasi ka ed sikato ya tulongan to kan nawalaan na dugan panmoria ed situasyon mo. Insan anap mod Biblia iray makaligliwan salita ya impaisulat nen Jehova. Tandaan mo ray teksto ya pakabasaan no panon kamabli ed si Jehova iray lingkor to. No ontan so gawaen mo, naliknam ya maomaong si Jehova ed amin ya matoor a manlilingkor ed sikato.—Sal. 84:11.
NO MAIRAP SO PANANAP NA PAMBILAY
13. Antoy nalikna na sakey ya ulo na pamilya no naekal ed trabaho?
13 Amin ya ulo na pamilya et labay dan nitarya so pankaukolan na pamilya ra. Panon to balet no say sakey a brother et biglan nakal ed trabaho anggano anggapoy makapuy ya ginawa to? Sinali toy mananap na arum a trabaho balet mairap to lay makaloob. No ontan so situasyon, ompan nalikna to ya anggapo lay kana to. Panon ya makatulong so pandalepdep tod saray sipan nen Jehova?
14. Akin ya totooren nen Jehova iray sipan to?
14 Lanang ya totooren nen Jehova iray sipan to. (Jos. 21:45; 23:14) Walay pigaran rason no akin ya gagawaen to itan. Unona, nalalanor so ngaran odino reputasyon to. Insipan nen Jehova ya asikasoen to ray matoor ya lingkor to, tan ipapasen to ya obligasyon ton tooren itan. (Sal. 31:1-3) Sakey ni, kabiangan itayo na pamilya nen Jehova, kanian amta to ya ag-itayo maliket no paulyanan to tayo. Insipan to ya itarya to so materyal tan espiritual ya pankaukolan tayo, tan anggapoy makaamper ed sikaton gawaen itan!—Mat. 6:30-33; 24:45.
15. (a) Anton subok so dinalan na saray Kristiano nen inmunan siglo? (b) Anton panamaseguro so nabasa ed Salmo 37:18, 19?
15 No lanang tayon sankanonot iray rason no akin ya totooren nen Jehova iray sipan to, nasarag tayon arapen so irap na bilay. Nengnengen tayoy agawa ed saray Kristiano nen inmunan siglo. Nen walay graben panamasegsegang ed kongregasyon diad Jerusalem, “nitaytayak iran amin . . . nilikud ed saray apostol.” (Gawa 8:1) Isipen pay situasyon da. Seguradon agaylay irap na bilay da! Ompan apilitan iran taynan so abung tan negosyo da. Balet ag-ira pinaulyanan nen Jehova, tan nansiansia ran maliket. (Gawa 8:4; Heb. 13:5, 6; Sant. 1:2, 3) Tinulongan nen Jehova iraman ya matoor a Kristiano, kanian seguradon tulongan to tayo met.—Basaen so Salmo 37:18, 19.
NO LIMITADO LAY NAGAWAAN LAPUD ITATATKEN
16. Kapigan tayo nalikna ya singa agla papablien nen Jehova so panagdayew tayo?
16 Diad itatatken tayo, ompan say pakalikna tayo et daiset lay nagagawaan tayo parad si Jehova. Nayarin alikna met itan nen Arin David nen masiken la. (Sal. 71:9) Panon itayon tulongan nen Jehova?
17. Antoy naaralan tayo ed eksperiensya nen Jheri?
17 Imanoen so eksperiensya na sister ya si Jheri. Sikatoy naimbitaan ya onlad Kingdom Hall parad maintenance training, balet agto labay so onla. Imbaga to: “Akulaw ak la, abalo ak la, tan anggapoy amtak ed panagmintina. Anggapoy nitulong ko.” Diad samay labi antis na miting, imbalikas tod si Jehova so amin ya nalilikna to. Diad tinmumbok ya agew, kasabi tod Kingdom Hall, manduaruwa nin siansia no kasin duga ya linma ni. Legan na miting, indanet na sakey ya espiker a say sankaimportantian ya nitulong na sakey et say inkamabulos ton paibangat ed si Jehova. Oniay nanonotan nen Jheri: “Kuan kod sarilik, ‘Wala manayay nitulong ko!’ Manakis ak ta aliknak ya inebatan nen Jehova so pikakasik. Ipapaseguro tod siak ya wala ni nagawaan ko parad sikato tan labalabay to ak ya ibangat!” Imbaga to ni: “Antis na miting, mannerbiyos ak tan abebbebay pakanengneng kod sarilik. Balet kayari na miting, wala lay kompiyansak ed sarilik, apaseseg ak, tan aliknak ya wala ni kanak.”
18. Panon ya ipapanengneng na Biblia ya papablien nen Jehova so panagdayew tayo anggano matatken tayo la?
18 Anggano matatken tayo la, ipapaseguro nen Jehova ya mausar tayo nin siansia ed sikato. (Sal. 92:12-15) Imbangat nen Jesus ya anggano iisipen tayon limitado odino melmelag lay nagagawaan tayo, mabmabli ed si Jehova so amin ya pansasagpot tayo parad sikato. (Luc. 21:2-4) Kanian gawam no antoy sarag mon gawaen. Singa bilang, sarag mon ipaamta so nipaakar ed si Jehova, ipikasi iray agagi, tan pasesegen so arum ya mansiansian matoor. Say rason no akin ya ipapasen ka nen Jehova ya kakimeyan to et aliwan lapud saray nagagawaan mo, noagta lapud mabulos ya panguunor mo ed sikato.—1 Cor. 3:5-9.
19. Antoy ipapaseguro na Roma 8:38, 39?
19 Misalsalamat tayo lapud say dadayewen tayon Dios ya si Jehova et papablien to iray manlilingkor ed sikato! Pinalsa to itayo pian gawaen so linawa to, tan satan so mamapaliket ed sikatayo. (Apo. 4:11) Anggano ipapasen na mundo ya anggapoy kana tayo, parad si Jehova et mabmabli itayo. (Heb. 11:16, 38) Kanian no onkakapuy so liknaan tayo lapud sakit, irap na bilay, odino itatatken, tandaan ya anggapon balot so makapangisian ed sikatayo ed panangaro na Ama tayo ed tawen.—Basaen so Roma 8:38, 39.
^ par. 5 Kasin walay agawad sika ya lapud satan et aliknam ya anggapoy kanam? Ipanonot ed sika na sayan artikulo ya mabmabli ka ed si Jehova. Aralen dia no panon kan mansiansian positibo anggan antoy nagawa ed bilay mo.
KANSION 30 Kaarok, Dios Ko, tan Amak


text:
SEKSION 6
Panuportad Panarian—Panagpaalagey na Pasen a Pandayewan tan Panangiter na Relief
LINMOOB kad Kingdom Hall yo tan singa duman pasen so kulaan mo. Nensaman ni et proud ka lad sayan bilding. Ompan sakey ka ni ingen ed saray namboluntaryo sanen impaalagey iya pigay taon lay apalabas. Balet natan, mas proud ka ta ginawan temporaryon relief center so Kingdom Hall yo. Kayari na maksil a bagyo tan delap ed lugar yo, nanggawan tampol na paraan so Branch Committee pian naikday naakan, kawes, malinis a danum, tan arum nin tulong iray naapektoan. Inuksoy iray relief suplay. Dakel so sinmasabin agagi pian mangala na kaukolan da, tan wala ray akalua lapud liket.
Inkuan nen Jesus ya say manunan pakabidbiran ed saray papatumbok to et say panangaro dad sakey tan sakey. (Juan 13:34, 35) Diad sayan seksion, pantongtongan tayo no panon ya nipapanengneng so Kristianon panangaro diad saray proyekton panagpaalagey tan relief ya iiter na Saray Tasi nen Jehova. Satan ya panangaro et mabiskeg a paneknek ya manpapasakop tayod uley nen Jesus.
DIAD SAYAN SEKSION
KAPITULO 18
No Panon ya Gagastosan Iray Kimey ed Panarian
Panlalapuan na kuarta? Antoy panguusaran ed satan?
KAPITULO 19
Kimey a Panagpaalagey ya Mamapagalang ed si Jehova
Saray pasen a pandadayewan et mamapagalang ed Dios, balet wala ni mas papablien to.
KAPITULO 20
Niglogloria si Jehova Diad Panangiter na Relief
Panon tayon amta ya kabiangan na sagradon panaglingkor ed si Jehova so pangiter na relief?


text:
SAY PANAG-BANTAYAN—PANARALAN YA EDISYON Agosto 2015
Walad sayan isyu iray aaralen ya artikulo parad Setyembre 28 anggad Oktubre 25, 2015.
ISTORYAY BILAY
“Manliket Komon so Dakel ya Isla”
Basaen so istoryay bilay nen Geoffrey Jackson, sakey ed saray membro na Mananguley ya Ulop.
Dalepdepen so Agmanganggan Panangaro nen Jehova
Antoy gawaen mo pian matalek ka ya wadtan si Jehova ya ontulong ed sika no wala ray problema?
Mantultuloy ya Manalagar!
Walay duaran ambelat a rason no akin ya nepeg ya lalo tayon mansiansian akabantay legan ya manasingger so anggaan na sayan sistema.
Manparaan La Natan Parad Bilay ed Balon Mundo
Saray lingkor na Dios natan et miparad saray manplaplanon onalis ed arum a bansa.
Pilim Iray Kaulop Mo ed Sarayan Kaunoran ya Agew
Saray kaulop mo et aglabat ontutukoy ed saray totoon nakakaibam.
No Antoy Naaralan Tayo ed si Juana
Akin ya kaukolan ton umanen so bilay to pian natumbok toy Jesus?
INALAD DAAN IRAN KOLEKSION MI
“Inyakar Kayo nen Jehova Diad France Pian Naamtaan Yoy Katuaan”
Ag-inilaloan so resulta na samay paknaan na France tan Poland nen 1919.


text:
ONLIING! Enero 2014 | Taloran Bengatla ya Agnasaliw na Kuarta
No say sankanonot tayon lanang et materyal, nibaliwala tayo la ray importantid bilay tayo ya agnasaliw na kuarta. Basaen so taloran alimbawa.
Pangobserba ed Nagagawad Mundo
Kaibad saray topic: problemad trapik ed China, karapatan ed relihyon diad Armenia, peligro na social networking ed Japan, tan arum ni.
MANUNAN ARTIKULO
Taloran Bengatla ya Agnasaliw na Kuarta
Lapud kuarta et nasaliw tayo ray pankaukolan tayo, balet say tuan liket et manlalapud saray bengatlan agnasaliw na kuarta.
No Anto ray Kaukolan Mon Naamtaan ed Epilepsy
Amtaen so pigaran impormasyon ed sayan sakit ya agmasyadon natatalosan na dakel.
TULONG PARAD PAMILYA
No Panon Mon Itongtong ed Tinedyer Mo so Nipaakar ed Sexting
Agla alagaren ya nagawa itan ed anak mo. Itongtong lan tampol ed tinedyer mo iray peligro na pi-sexting.
Saray Makatulong ed Pan-Menopause
Mas natulongan kan arapen so menopause sano amtaen mo itan tan na saray kapamilyam.
SAY EBAT NA BIBLIA
Depresyon
Amtaen no akin ya wala ray nadi-depress tan panon ya makatulong so Biblia pian nalabanan moy negatibon liknaan.
WALA KASI NANDESINYO?
Say Makapabilib ya Pakadngel na Katydid
Saray angkelag a layag na sayan insekto et onggagana a singa layag na too. Antoy nitulong na sayan adiskobre nipaakar ed makapabilib a pakadngel diad modernon siensia tan engineering?


text:
ONLIING! Enero 2013 | Pamabaleg na Makalakal ya Ananak Diad Makasarilin Mundo
No panon ya napaliisay taloran lingo a mabetbet ya gagawaen na arum ya atateng.
Pangobserba ed Nagagawad Mundo
Amtaen iray kaplesan a nagagawa tan paniinteresan na saray totoo ed interon mundo.
TULONG PARAD PAMILYA
No Panon Kan Mitongtong ed Tinedyer lan Anak Mo
Onsyosyodot ka kasi no mitotongtong kad tinedyer lan anak mo? Anto ray makasengeg akin ya mairap itan?
INTERBYU
Impaliwawa na Biochemist so Pananisia To
Aralen iray katuaan manlapud siensia ya inkonsidera to tan no akin a sikatoy walaan na pananisiad Salita na Dios.
MANUNAN ARTIKULO
Pamabaleg na Makalakal ya Ananak Diad Makasarilin Mundo
Amtaen so taloran paraan pian natulongan yoy ananak yon agmagmaliw ya makasarili.
LUGAR TAN TOTOO
Ombisita Tayod Cameroon
Kabaten so ugali tan totoo na sayan bansa ed Aprika.
SAY EBAT NA BIBLIA
Paraiso
Dia kasid tawen o dalin? Siopa ray manayam ditan?
WALA KASI NANDESINYO?
Navigational System na Bar-Tailed Godwit
Amtaen so makapakelkelaw ya waloran agew ya ititikyab na sayan siwit.


text:
Laman
Say Biblia et aliwan libro nipaakar ed panagtambal. Balet nabasa ditan iray prinsipyo pian naasikaso tayoy laman tayo. Amtaen iray pigaran prinsipyo na Biblia ya makatulong pian mas naasikasom so laman mo.
ASIKASOM SO LAMAN MO
PRINSIPYO NA BIBLIA: “Anggapoy toon bubusolen toy dilin laman to, noag ingen papakanen tan papablien to itan.”—Efeso 5:29.
NO ANTOY LABAY YA IBAGA NA SATAN: Bibilinen itayo na satan ya prinsipyo na Biblia ya gawaen so anggaan na nayarian tayon asikasoen so laman tayo. Base ed sakey ya research, dakel ed saray sakit et resulta na inagew-agew ya gagawaen na totoo ed bilay da. Kanian no duga iray rotina tayo, mas maksil so laman tayo.
NO ANTOY NAYARIN GAWAEN MO:
Panangan. Kontrol moy kakanen mo, mangan kay masustansia, tan inum kay dakel ya danum.
Man-exercise. Anggan antoy edad mo, anggan walay kapansanan odino graben sakit mo, onkasil ka no uusaren mo iray muscle mo. Sarag kan tulongan na saray inarom ed bilay tan saray doktor ya natumbok so rotinam ed pan-exercise, balet akadependin talaga ed sika no man-exercise ka!
Onugip na Susto. No lanang ya kulang so ugip mo, panlapuan itan na grabe iran sakit. Kulang so ugip na dakel a totoo lapud wala ni gagawaen da anggano oras lay kakaugip. Balet no seguroen mon susto so ugip mo, mas maksil so laman mo.
ITUNDA IRAY BISYO
PRINSIPYO NA BIBLIA: “Linisan tayoy sarili tayo ed amin a karutakan na laman tan espiritu.”—2 Corinto 7:1.
NO ANTOY LABAY YA IBAGA NA SATAN: Mansiansian maksil so laman tayo no agtayo dutakan na marutak iran bisyo, singa say panagsigarilyo. Dakdakel so mansasakit tan ompapatey lapud panagsigarilyo.
NO ANTOY NAYARIN GAWAEN MO: Manpili kay agew na pangitundam ed bisyom, tan isulat mod kalendaryo. Antis na satan ya agew, ibantak mo la ray gamit ya walay koneksion to ed bisyom, singa say sigarilyo, ashtray, lighter, tan arum ni. Agka oonla ed saray lugar ya wala ray ontan so bisyo ra. Ibagam ed saray kakaarom tan kapamilyam ya nandesisyon ka lan itunda so bisyom pian nasuportaan da ka.
ARUM NI RAN PRINSIPYO NA BIBLIA
LANANG YA MANALWAR.
“No mangipaalagey kay balon abung, igawaan mo met na abeban padir so atep, pian agmankasalanan ed dala so sankaabungan mo no walay napelag ditan.”—DEUTERONOMIO 22:8.
KONTROL MOY PASNOK MO.
“Say toon matantan a manpasnok et walaan na aralem a pakatebek, balet say toon agmakankaanos et ipapatnag toy inkamakulangkulang to.”—PROVERBIO 14:29.
KONTROL MOY PANANGAN MO.
“Agka magmamaliw a sakey ed . . . saramay masisiba.”—PROVERBIO 23:20.


text:
No Panon Itayon Inliktar na Dondon
No Panon Itayon Inliktar na Dondon
“Samay mangipapanengneng na pananisia ed Anak et walaan na bilay ya andi-anggaan; balet samay agmanguunor ed Anak et agto nagamoran so bilay, noagta mansiansia ed sikato so sanok na Dios.”—JUAN 3:36.
1, 2. Anto so sakey a rason no akin ya impalapag so Zion’s Watch Tower?
“NO SAY sakey et aaralen ton maong so Biblia, seguradon natebek toy kakanaan na impatey nen Kristo,” so kuan na komapat ya isyu na sayan magasin nen Oktubre 1879. Diad sampot na satan ya artikulo et seryoson inkuan to: “Nepeg ya alerto itayo ed antokaman a manleglemew odino mangibaliwala ed impatey nen Kristo, bilang apay tan bagat a manakbong ed kasalanan tayo.”—Basaen so 1 Juan 2:1, 2.
2 Say sakey a rason no akin ya impalapag so Zion’s Watch Tower nen Hulyo 1879, et pian idepensa so bangat na Biblia nipaakar ed dondon. Intarya na satan so ‘naakan diad dugan panaon,’ lapud diad pansamposampot na 1800’s et ondarakel iray mankuan a Kristiano a manduaruwa ed no panon ya kinmanan dondon ed kasalanan tayo so impatey nen Jesus. (Mat. 24:45) Diad saman et dakel lay manigsisia ed teorya na ebolusyon, teoryan kontra ed katuaan a say too et datin perpekto. Ibabangat na saray ebolusyonista a say too et nan-evolve kunon bukor tan agto kaukolan so dondon. Kanian matukotukoy sirin ed saman a panaon imay simbawa nen apostol Pablo ed si Timoteo: “Alwaran mo so inmatalek ed sika, arawian mo iray andi-kakanaan a salita a mamapabanday ed bengatlan masanto tan saray agmantutunosan ya ideya na palson ‘pikakabat.’ Ta saray arum et sinmian ed pananisia diad pangipapangta ra ed satan a pikakabat.”—1 Tim. 6:20, 21.
3. Antoran tepet so pantongtongan tayo natan?
3 Seguradon pansasagpotan moy ‘ag-onsian ed pananisia.’ No ontan, maabig no dalepdepen mo irayan tepet: Akin et kaukolan ko so dondon? Kaunongay insakripisyo lapud satan? Panon ak a nagunggonaan ed satan a mablin probisyon a makapangiliktar ed siak ed sanok na Dios?
Niliktar ed Sanok na Dios
4, 5. Antoy mangipapanengneng a ‘mansiasiansia’ so sanok na Dios ed kaplesan a marelmeng a sistema na bengabengatla?
4 Ipapanengneng na Biblia tan arum ni ran rekord a manlapu la nen nankasalanan si Adan, ‘nansiansia so sanok na Dios’ ed totoo. (Juan 3:36) Mabitabitar iya ta anggapoy toon naliktaran toy ipapatey. Agbalot nasalimbengan na pananguley nen Satanas so totoo sano walaray kalamidad, tan agnasarag na anggan anton gobierno na too ya iter so simplin pankaukolan na amin a sakop to. (1 Juan 5:19) Kanian, siansia nin nasasagmak na katooan so guerra, krimen, tan irap.
5 Malinew sirin ya agbebendisyonan nen Jehova so kaplesan a marelmeng a sistema na bengabengatla. Inkuan nen Pablo a “say sanok na Dios et nipaparungtal manlapud tawen sumpad amin ya ag-inkamaridios.” (Roma 1:18-20) Sirin et agnapaliisan na saramay agmagbabawin manggagaway mauges so pansumpalan na kagagawa ra. Diad sayan panaon, nipapaamta so sanok na Dios diad mensahe na panangukom ya ‘ikakalbo’ a singa salot ed mundo nen Satanas. Tan sarayan impormasyon et walad saray base ed Biblia a publikasyon tayo.—Apo. 16:1.
6, 7. Anton kimey so idadaulo na saray alanaan a Kristiano, tan anton pankanawnawa so lukas ni anggad natan ed saray kabiangan na mundo nen Satanas?
6 Kabaliksan kasi na saya ya atrasado lay ipaway ed mundo nen Satanas pian naawat so panangabobon na Dios? Andi, lukas nin siansia so pankanawnawan makapikareenan ed si Jehova. Saray alanaan a Kristiano, ya “embahador a kasandi nen Kristo,” so mangidadaulo ed panagministeryo pian amin a totoo ed saray nasyon et naimbitaan a: ‘Mikareenan ed Dios.’—2 Cor. 5:20, 21.
7 Inkuan nen apostol Pablo ya ‘iliktar itayo nen Jesus manlapud onsasabin sanok.’ (1 Tes. 1:10) Satan ya unor lan sanok nen Jehova et manresulta ed ‘andi-anggaan a kaderal’ na saray agmagbabawin makasalanan. (2 Tes. 1:6-9) Siopa so makaliktar? Oniay inkuan na Biblia: “Samay mangipapanengneng na pananisia ed Anak et walaan na bilay ya andi-anggaan; balet samay agmanguunor ed Anak et agto nagamoran so bilay, noagta mansiansia ed sikato so sanok na Dios.” (Juan 3:36) On, sano mangangga la iyan sistema, amin a mangipapanengneng na pananisia ed si Jesus tan ed dondon so makaliktar ed unor lan sanok na Dios.
No Antoy Nagawaan na Dondon
8. (a) Anto komoy marakdakep ya ilalo di Adan tan Eva? (b) Panon ya impanengneng nen Jehova a sikato so Dios a perpektoy hustisya to?
8 Si Adan tan Eva et datin perpekto. No nanmatoor ira komon ed Dios, say dalin et panaayaman la komon natan na saray maliket ya ananak da a kaiba ra’d Paraiso. Balet makapaermen ta ginagala ran sumlangen so ganggan na Dios. Kanian, sikaray senentensiaan na magnayon ya ipapatey tan pinaekal ira ed Paraison ayaman da. Sanen nanilalak ira, naalisan na kasalanan so anak da, tan si Adan tan Eva et tinmakken tan inatey. Papaneknekan na saya a lawas totooren nen Jehova so ibabaga to. Niarum ni, sikatoy Dios a perpektoy hustisya to. Pinasakbayan nen Jehova si Adan a no kanen da so isesebel a prutas, ompatey ira—tan ontan so agawa.
9, 10. (a) Akin et ompapatey iray ilalak nen Adan? (b) Panon tayon naliktaran so magnayon ya ipapatey?
9 Bilang ilalak nen Adan, atawir tayoy agperpekton laman a mankakasalanan tan diad saginonor et ompatey. Sanen nankasalanan si Adan aliling to et wala itayo’d dalem to. Kanian, sanen sikatoy senentensiaan, akaiba itayo. Et no basta labat la paandien nen Jehova so itatatken tan ipapatey balet ta anggapoy bayar a dondon, ompaway ya agto totooren so ibabaga to. Diad samay sulat nen Pablo et nibagan kaiba itayo sanen inkuan to: “Amta tayo a say Ganggan et nanlapud Dios; balet siak et ag-ayadyari, a nilako ed kasalanan. Pakaskasi ak lan too! Siopa so mangisalba ed siak ed laman a mamapaarap la ed sayan ipapatey?”—Roma 7:14, 24.
10 Si Jehova a Dios labat so makapangitarya na legal a basiyan, a makatunongan ton perdonaen iray kasalanan tayo tan ibulos ed dusan magnayon ya ipapatey. Ginawa to iya diad impangibaki ed inad-aro ton Anak a walad tawen pian nianak bilang perpekton too, tan iter so bilay to bilang dondon ed sikatayo. Sikatoy nansiansian perpekto, ya aliwan singa si Adan. On, “anggapoy ginawa ton kasalanan.” (1 Ped. 2:22) Wala siri’ kapasidad nen Jesus a nawalaay perpekton ananak. Balet, inabuloyan ton sikatoy pateyen na saray mamubusol ed Dios pian natagibi to ray makasalanan ya ilalak nen Adan tan pian nawalaan na bilay ya andi-anggaan iray mangipapanengneng na pananisia ed sikato. Oniay impaliwawa na Kasulatan: “Wala so saksakey a Dios, tan saksakey a manamegley ed baetan na Dios tan totoo, sakey a too, si Kristo Jesus, ya inter toy inkasikato bilang kasimbangan a dondon parad amin.”—1 Tim. 2:5, 6.
11. (a) Panon a makagunggona so dondon? Iyilustra. (b) Sioparay nagunggonaan ed dondon?
11 Pian natalosan tayo no antoy nagawaan na dondon, mangiter tayo pay sakey ya ilustrasyon. Walay sakey ya akanggaway banko ya imbatik toy kuarta na saray nandeposito. Sanen narel iyan akanggawa, makatunongan labat a sikatoy ipriso. Kumusta balet iramay abiktima? Lapud inmirap so bilay da, inmutang ira. Anggapoy nagawaan da likud no tulongan ira na mapangasi tan mayaman a laki a mangaliw ed banko tan mangipawil ed amin a kuarta ra, diad ontan et nabayaran da ray utang da. Mipadpara, sinaliw nen Jehova a Dios tan say inad-aro ton Anak iray ilalak nen Adan tan abayaran so utang a kasalanan base ed niyibung a dala nen Jesus. Satan so rason no akin ya oniay imbaga nen Juan a Managbautismo nipaakar ed si Jesus: “Nengneng yo, say Kordero na Dios a mangekal ed kasalanan na mundo!” (Juan 1:29) Aliwan saray mabilay labat so ekalan na kasalanan, noagta pati saray inaatey. Sirin et malaknab so sakopen na satan.
Kaunongay Insakripisyo Lapud Dondon?
12, 13. Antoy naaralan tayo ed inkamabulos nen Abraham a mangibagat ed si Isaac?
12 Agtayo sigpot a natalosan no kaunongay insakripisyo na Ama tayon walad tawen tan say inad-aro ton Anak pian nadondon itayo. Balet, angisalaysay so Biblia na saray eksperiensya pian natalosan tayo iya. Singa bilang, isipen pay alikna nen Abraham legan na taloy agew ya impanakar to paarap ed Moria bilang katutulok ed ganggan na Dios: “Alam natan so laki ya anak mo, say anak mo a bogbogtong, ya inararom, salanti si Isaac, ta onla ka ed dalin a Moria; ta sikato so yapay mo’d man a sakey a pinoolan a bagat ed tapew na sakey ed saray palpalandey ya iturok naani ed sika.”—Gen. 22:2-4.
13 Akasabi si Abraham ed satan a lugar. Nonot mo pa no panon kasakit ed sikato sanen isisinger toy lima tan sali nen Isaac tan imparukol to ed altar a ginawa ton mismo. Seguradon ansakisakit ed sikato sanen intagey to lay yoron pamatey ed anak to! Tan isip mo pa met so alikna nen Isaac legan ton akarukol ed altar tan aalagaren ton ondapo ed sikato so saksak a pateyan to. Sanen kuan to lan saksaken nen Abraham so anak to, sikatoy pinatunda na anghel nen Jehova. Sayan agawa so ontulong ed sikatayo pian natalosan no antoy alikna nen Jehova sanen inabuloyan toy papatumbok nen Satanas a mamatey ed Anak to. Ipapanengneng na katutulok nen Isaac ed si Abraham so inkamabulos nen Jesus a manirap tan ompatey parad sikatayo.—Heb. 11:17-19.
14. Antoy inkagawa’d bilay nen Jacob ya ontulong ed sikatayon naapresya so bili na dondon?
14 Nia ni sakey ya ilustrasyon nipaakar ed si Jacob a mangipapanengneng ed kabili na dondon. Si Jacob et mas inaro toy Jose nen say arum nin anak to. Makapaermen ta si Jose et angimonan tan binusol na saray kuya to. Anggaman ontan, sanen sikatoy imbaki na ama to pian nengnengey kipapasen na saray kuya to, mabulos nin siansia ya linma. Diad saman a panaon, say pampapastolan da ed pulok nen Jacob et manga 100 kilometro kaarawi manlapud abung da diad Hebron. Isip mo pay alikna nen Jacob sanen inderew ed sikatoy kawes nen Jose ya aleteb na dala! “On, kawes to!” so inyugaog nen Jacob. “Pinatey na sakey ya ayep ed katakelan. Abingbingkas si Jose ya anak ko!” Grabe epekto na saya ed si Jacob, abayag ton nanermenan so impakaandi nen Jose. (Gen. 37:33, 34, Maung a Balita.) Tua, walay pidumaan na reaksion nen Jehova ed reaksion na aliwan perpekton totoo. Balet, no nodnonoten tayo imay agawa’d si Jacob, anggan panon et natalosan tayo no antoy alikna na Dios sanen minaltrato tan maruksan pinatey na totoo so inadaro ton Anak.
Pakagunggonaan so Dondon
15, 16. (a) Panon ya impatnag nen Jehova ya inawat to so dondon? (b) Panon kan agunggonaan lapud dondon?
15 Pinaoli nen Jehova a Dios so matoor ya Anak to tan inikdan to na maglorian espiritun laman. (1 Ped. 3:18) Diad loob na 40 agew, nampanengneng so apaolin Jesus ed saray disipulo to, pinabiskeg toy pananisia ra tan imparaan to ra parad baleg ya panag-ebanghelyon kimey da. Insan sikatoy sinmegep ed tawen, tan inyapay to ed Dios so balor na niyibung a dala to, ya usaren parad saray tuan papatumbok to a mangipapanengneng na pananisia ed balor na dondon bagat to. Impatnag nen Jehova a Dios ya inawat Toy dondon nen Kristo lapud tinuro Toy Jesus a mangikalbo na masanton espiritu ed saray disipulo to a nantitipon diad Jerusalem nen Pentecostes 33 C.E.—Gawa 2:33.
16 Kinmiwas a tampol irayan alanaan a papatumbok nen Kristo. Pian agnalanor ed sanok na Dios iray totoo, pinaseseg da ran manpabautismo ed ngaran nen Jesu-Kristo, diad ontan et naperdona iray kasalanan da. (Basaen so Gawa 2:38-40.) Manlapu la’d saman ya agnalinglingwanan ya agew anggad natan, minilyon a totoo ed amin a bansa so inmapit ed Dios base ed pananisia ra’d dondon bagat nen Jesus. (Juan 6:44) Kayari tayon inaral irayan amin, say tepet et: Wala ta’y naikdan ed sikatayo na ilalon bilay ya andi-anggaan lapud maong iran agawaan to? Anggaman naawat tayo la iyan marakdakep ya ilalo, posible kasin nabalang tayo ni iya?
17. Panoy nepeg mon panmoria ed marakdakep a bendisyon a pagmaliw ya kaaro na Dios?
17 Say dondon et talagan agkanepegan. Balet, lapud pananisia na minilyon a totoo natan ed dondon, nagmaliw iran kakaaro na Dios tan awalaan na ilalon bilay ya andi-anggaan diad paraison dalin. Anggaman ontan, no kaaro tayoy Jehova, agto labay ya ibagan aglan balot itan napultot. Pian naliktaran tayoy sanok na Dios ed arapen, kaukolan ya ipanengneng tayoy aralem ya apresasyon ed “dondon a binayaran nen Kristo Jesus.”—Roma 3:24; basaen so Filipos 2:12.
Mantultuloy ya Ipatnag so Pananisia ed Dondon
18. No walaan itayo na pananisia ed dondon, panon itan a napatnagan ed sikatayo?
18 Ipapanengneng na Juan 3:36, say pinagkateman teksto ed sayan artikulo, a say katutulok ed Katawan a Jesu-Kristo et pakapatnagan na pananisia ed sikato. Nepeg a pakiwasen itayo na apresasyon ed dondon pian manbilay unong ed saray bangat nen Jesus, pati saray imbangat to nipaakar ed moralidad. (Mar. 7:21-23) “Onsabi so sanok na Dios” ed amin ya agmagbabawin manggagawa na pilalawanan, mabanday a panaglurey, tan “amin a klase na karutakan,” a kaiba’d satan so niyugalin panagbantay na pornograpiya.—Efe. 5:3-6.
19. No papanisiaan tayoy dondon, antoray kaukolan tayon gawaen?
19 No aapresyaen tayo so dondon, okupado itayo ed saray “bengatlan nipaakar ed maridios a debosyon.” (2 Ped. 3:11) Sirin et mangigana itayo na dakel a panaon parad regular tan masimoon a panagpikasi, personal a panagaral na Biblia, pipiaral, panagdayew na pamilya, tan maseseg a panangipulong ed Panarian. Tan komon ta ‘agtayo lilingwanan so panggawa na maabig tan say panginabang na saray bengatla ed arum, ta diad panamegley na saratan a bagat et napapaliket a maong so Dios.’—Heb. 13:15, 16.
20. Anton bendisyon so manatalaran ed amin a mantutultuloy a mangipapanengneng na pananisia ed dondon?
20 Sano idapo la nen Jehova so sanok to ed sayan marelmeng a sistema na bengabengatla, seguradon manlikliket itayo lapud impanengneng tayon pananisia tan panangapresya ed dondon! Tan diad insipan na Dios a balon mundo, lawas itayon misalsalamat ed sayan alay abig a probisyon ya angiliktar ed sikatayo ed sanok na Dios.—Basaen so Juan 3:16; Apocalipsis 7:9, 10, 13, 14.
Antoy Ebat Mo?
• Akin et kaukolan tayo so dondon?
• Antoray insakripisyo pian nadondon itayo?
• Antoray bendisyon lapud dondon?
• Panon a napatnagan a papanisiaan tayoy dondon bagat nen Jesus?
[Tepetepet Parad Panagaral]
[Litrato ed pahina 13]
Lukas ni pankanawnawan makapikareenan ed si Jehova
[Saray litrato ed pahina 15]
No nodnonoten tayoy agawgawa ed si Abraham, Isaac, tan Jacob, naapresya tayo so mabmablin dondon


text:
12 Daniel
Samay anghil a linen so kawes to inkuanto, "Diad satan a panaon ompanengneng imay matalonggaring ya anghil Miguel a mangguaguardiad saray totoom. Insan la ondalan so panaon na ontan lan kairapan ya ag nin balut dinmalan nanlapu lad inletneg da ray bansa. No onsabiy tan a panaon, nilaban ya amin iray totoo na bansa a nisulat so kangaranan dad libro na Dios. Onolid bilay iray mayamay ed saray inaatey la: manliket ed bilay ya andi-anggaan iray arum balet manliknay andi-anggaan a kababaingan iray arum. Onsinag a singa liwaway tawen iray makabat a pangulo. Ontan met, saray ananggoyur ed saray inkatonung et anggad anggan onsinag iran singa saray bitewen.
Inkuantod siak, "Natan, Daniel, ikaput mo la so libro tan timbrian mo ya anggad isabiy anggan na mundo. Legan to ya, amayamay iray mandarak na sagput dan mangamta na kabaliksan na nagagawa."
Insan anengneng koy duaran lalakin manalalagey ed nantopag a pandel na ilog. Say sakey ed sikara tinepet tod anghil a manalalagey ed bandad tulo tan akakawes na linen, "Kapigay itonda na sarayan makapakelaw a nagagawa?"
Samay anghil inyonat tod tawen iray lima to tan nansambad ngaran na Andi-anggaan a Dios. Nadngel kon imbaga to, "Anggad onlabas so taloy taon tan kapaldua. No mansamput lay panagpairap ed saray totooy Dios, agawa la yan amin a bengatla."
Nadngel koy imbaga to, balet ag ko atalusan. Kanyan tinepet ko, "Balet panoy pangangga amin a bengatla?"
Inmebat imay anghil, "Laka la, Daniel, ta nepeg ya iyamut ira yan salita tan ag iran balut ipaamta ya anggad onsabi lay anggaan. Amayamay iray totoon nalinisan. Ag natalusan na saray totoon maoges, balet ituloy day panggagawa ray kaogsan; saray makabat labat so makatalus.
"Manlapud samay panaon ya apatonda so inagew-agew a panagbagat, salantiy manlapud samay panaon na Makapataktakot a Managderal, sanlibo, duan lasus tan samaplon agew so onlabas. Maliket iray totoon mansiansian matoor ya anggad kalabas na sanlibo, talon lasu tan talomplo tan lima ya agew!
"Sika, Daniel, mansiansia kan matoor ya anggad kasamputan. Insan ka ompatey, balet onalagey kan mangawat na tumang mo diad kasamputan na panaon."


text:
SAY PANAG-BANTAYAN No. 3 2018 | Kasin Walay Malasakit ed Sika na Dios?
KASIN WALAY MALASAKIT ED SIKA NA DIOS?
No walay kalamidad odino maniirap tan ompapatey iray totoo, nayarin iisipen tayo no kasin nanenengneng itan na Dios odino kasin walay pibabali to. Ibabaga na Biblia:
“Ta saray mata nen Jehova et onnenengneng ed saray matunong, tan saray layag to et ondedengel ed masimoon a pikakasi ra, balet si Jehova et onsusumpad saramay manggagawa na mauges iran bengatla.”—1 Pedro 3:12.
Ipaliwawa na sayan isyu na Say Panag-bantayan no panon itayon tutulongan na Dios natan tan no panon ton ekalen so amin ya paniirap.
“Kawalaan na Dios?”
No wala ray trahedya, kasin itetepet mo, no kasin manmamalasakit so Dios ed sika?
Kasin Naiimano Ka na Dios?
Antoy prueba ya interesadon maong so Dios ed pankaabigan tayo?
Kasin Natatalosan Ka na Dios?
Say nikaduman kakabatan na Dios ed sikatayo tan saray genes tayo so mangipapaseguro ya talagan natatalosan to so amin ya detalye nipaakar ed sikatayo.
Kasin Walay Empatya na Dios?
Papaseguroan itayo na Biblia ya naiimano, natatalosan, tan walay pililikna na Dios ed sikatayo.
Paniirap—Kasin Dusa Itan na Dios?
Kasin uusaren na Dios so sakit odino trahedya pian dusaen iray totoo ed kasalanan da?
Siopay Panlalapuan na Paniirap Tayo?
Ipapaamta na Biblia so taloran manunan panlalapuan na paniirap na saray totoo.
Ekalen La na Dios so Amin ya Paniirap
Panon tayon naamtaan ya magano lan onkiwas so Dios pian panampoten so amin ya paniirap tan ag-inkahustisya?
Nagunggonaan Kad Panangiyansakit na Dios
Say Kasulatan et ontulong pian ombiskeg so pananisia tayo ed saray impromisa nen Jehova ya nagawad arapen.
Antoy Nalilikna na Dios ed Paniirap Mo?
Makatulong irayan bersikulo ed Biblia pian natalosan mo no antoy nalilikna na Dios ed paniirap mo.


text: 49 Tan tinawag nen Jacob iray ananak to tan inkuan to: “Mantitipon kayo pian nibagak ed sikayo no antoy nagawa ed sikayo diad kaunoran iran agew.2 Mantitipon kayo tan dengel kayo, sikayo ran ananak nen Jacob, on, dengel kayo ed si Israel ya ama yo.3 “Ruben,+ sika so panguloan ko,+ say kasil ko tan gapoan na pakayarik a manilalak, say manuna ed kagalangan tan manuna ed biskeg.4 Diad ag-inkamaalwar a singa madaluyon iran danum, agka magmaliw a manuna, lapud sinmapat kad dukolan nen amam.+ Diad saman et dinutakan* mo so dukolan ko. Tua a sikatoy sinmapat ditan!5 “Si Simeon tan Levi et sanagi.+ Uusaren day armas da pian manggaway inkaruksa.+6 O kamarerwak,* agka miuulop ed sikara. O kagalangan* ko, agka mibibiang ed pantitipon da, ta diad pasnok da et amatey iray totoo,+ tan panliketan dan lupoyen iray kalakian a baka.7 Naayew komon so pasnok da, ta maruksa itan, tan say sanok da, ta masebeg itan.+ Itaytayak ko ra ed Jacob, tan itaytayak ko ra ed Israel.+8 “Balet sika, Juda,+ irayew ka na saray agagim.+ Nitapew so limam ed beklew na saray kalaban mo.+ Ondakmomo ed arapan mo iray ananak nen amam.+9 Si Juda et sakey a kilaw a leon.+ Ontatdang ka, ana’ko, manlapud ayep a narel mo. Sikatoy dinmukol tan naninat-inat a singa leon, tan singa sakey a leon, siopay makpel a mamangon ed sikato?10 Say setro et ag-ontaynan ed si Juda,+ ontan met ed say baston na manuley manlapud nanleetan na saray sali to, anggad isabi na Silo,*+ tan ontulok ed sikato iray totoo.+11 Isinger toy asno to ed sakey a sengeg na ubas tan say kilaw na asno to diad maabig a sengeg na ubas, tan ipesak toy kawes to ed alak tan ed tabol na saray ubas.12 Ambalbalanga iray mata to lapud alak, tan amputi iray ngipen to lapud gatas.13 “Si Zebulon+ et manayam ed gilig na dayat, diad gilig na dayat a dadaongan na saray barko,+ tan say ketegan to et paarap ed Sidon.+14 “Si Isacar+ et sakey ya asno a mabiskeg iray pukel to, ya ondudukol a walay duaran sakon akatapew ed beneg to.15 Tan nanengneng to a maabig so pasen a panagpainawaan tan marakep so dalin. Ileksab toy takeb to pian sakbaten toy aawiten to tan sikatoy manpaaripen.16 “Si Dan+ so mangukom ed saray totoo to bilang sakey ed saray tribu na Israel.+17 Si Dan et magmaliw a singa serpiente diad gilig na dalan, sakey a maditan uleg diad gilig na basbas, a mangetket ed saray mukor na kabayo pian napelag imay akakabayo.+18 Alagaren koy panangilaban mo, O Jehova.19 “Nipaakar ed si Gad,+ sikatoy atakien na sakey a grupo na saray tulisan, balet atakien to ra ed saray mukor da.+20 “Magmaliw a dakdakel* so tinapay* nen Aser,+ tan sikatoy mangitarya na naakan a manepeg ed sakey ya ari.+21 “Si Neftali+ et sakey a malikliksi a kabatyan ya ulsa. Sikatoy mangibabalikas na mararakep a salita.+22 “Si Jose+ so simit na sakey a mabungan kiew, sakey a mabungan kiew ed abay na subol, ya onnanatnat iray sanga to anggad tagey na padir.23 Balet sikatoy aatakien na saray managpana tan sikatoy pinana ra tan sikatoy bubusolen da.+24 Ingen ta agnagiing so pana to,+ tan nansiansian mabiskeg tan makilas iray lima to.+ Nanlapu iya ed lima na makapanyarin Dios nen Jacob, manlapud samay pastol, say bato na Israel.25 Sikatoy* nanlapud Dios nen amam, tan say Dios so ontulong ed sika; tan sikatoy kaiba na Makapanyarin-amin, tan iter tod sika iray bendisyon a manlapud katawenan tan manlapud kaaralman,+ tan ikdan to kay amayamay ya ananak tan kokomponien iran ayep.26 Saray bendisyon nen amam et atagtagey nen saray bendisyon na andi-anggaan a kapalandeyan, tan saray mablin bengatla na agmangangga iran pukdol.+ Mansiansia iratan ed tapew na ulo nen Jose, diad toktok na ulo na samay sakey a pinili ed saray agagi to.+27 “Si Benjamin+ et singa sakey a lobo a mamibingkas.+ Diad kabuasan et kanen to so narel to, tan diad labi et apagen toy samsam.”+28 Sarayan amin so 12 tribu nen Israel, tan saya so imbagad sikara nen ama ra sanen bebendisyonan to ra. Balang sakey ed sikara et inikdan toy matukoy a bendisyon.+29 Kayari na satan et binilin to ra: “Nitipon ak ed saray totook.*+ Iponpon yo ak ed kawalaan na saray amak diad ungib a walad uma nen Efron a Heteo,+30 diad ungib a walad uma na Macpela diad arap na Mamre ed dalin na Canaan, samay uma a sinaliw nen Abraham ed si Efron a Heteo bilang dalin a ponponan.31 Ditan da imponpon si Abraham tan si Sara ya asawa to.+ Ditan da imponpon si Isaac+ tan si Rebeca ya asawa to, tan ditan ko imponpon si Lea.32 Say uma tan say ungib a wadtan et sinaliw ed saray ananak nen Het.”+33 Diad saman et asumpal si Jacob ya amilin ed saray ananak to. Insan sikatoy pinmawil a dinmukol tan nauyos so linawa to tan nitipon la ed saray totoo to.*+


text:
LEKSION 81
Say Sermon ed Palandey
Kayari nen Jesus ya nampili na 12 ya apostol, linmad sakey a pasen ed palandey ya nantitiponan na dakel ya totoo. Nanlalapu rad Galilea, Judea, Tiro, Sidon, Sirya, tan diad basil na Jordan. Wala ray kaiba dan mansasakit tan say arum et papairapen na saray demonyon sinmelep ed sikara. Pinaabig irayan amin nen Jesus. Insan yinmurong diad gilig na palandey tan nambangat. Imbaga to no anto ray nepeg tayon gawaen no labay tayon nakaaro so Dios. Nepeg tayon tandaan ya kaukolan tayoy Jehova tan nepeg tayon aroen. Balet agtayo naaro so Dios no agtayo inaro so kapara tayon too. Nepeg ya maomaong tayo ed anggan siopa tan pare-parehas so pantrato tayo ed amin, anggan diad saray mamubusol ed sikatayo.
Imbaga nen Jesus: ‘Dapat aliwan saray kaaro yo labat so aroen yo. Nepeg yo met ya aroen iray mamubusol ed sikayo tan mamerdona kayo manlapud puso. No walay ombabarong ed sika, la ka ya tampol ed sikato tan kerew kay perdona. Gawam ed arum no antoy labay mon gawaen dad sika.’
Balibali met so bilin nen Jesus tungkol ed kuarta tan kaykayarian. Imbaga to: ‘Mas importante ni so magmaliw ya kaaro nen Jehova nen say nawalaan na dakel ya kuarta. Say kuarta natakew, pero say pikakaarom ed si Jehova et agnatakew na anggan siopa. Agkayo la manaaburido no antoy kanen, inumen, odino isulong yo. Nengneng yo pa ray siwit, seseguradoen na Dios ya walan lanang so naakan da. No manaburido kayo, agnaaruman na anggan sakey agew so bilay yo. Tandaan, amta nen Jehova no antoy kaukolan yo.’
Anggapo nin balot so nadngel na saray totoo ya miparad panagbangat nen Jesus. Ag-ibabangat na saray lider na relihyon da iramay nadngel dad sikato. Akin et maong ya manbangat si Jesus? Ta amin ya imbangat to et nanlapud si Jehova.
“Sakbat yoy pakok tan manaral kayod siak, ta mauyamo tan mapaabeba ak, pian nainawaan kayo.”—Mateo 11:29


text:
Kasin Kasalanan so Panagsugal?
Say ebat na Biblia
Anggano aliwan detalyadon nabasa ed Biblia so nipaakar ed panagsugal, naamtaan tayo ed saray prinsipyo na Biblia ya ipapasen na Dios so panagsugal ya kasalanan.—Efeso 5:17. *
Say panagsugal et gagawaen na totoo lapud agum, ya kabusol na Dios. (1 Corinto 6:9, 10; Efeso 5:3, 5) Saray mansusugal et labay dan naalay kuarta na arum, pero kokondenaen na Biblia so pampilalek ed antokaman ya kayarian na arum.—Exodo 20:17; Roma 7:7; 13:9, 10.
Say panagsugal, anggan parad melag labat ya kantidad, et nayarin manresulta ed makaderal ya panangaro ed kuarta.—1 Timoteo 6:9, 10.
Saray mansusugal et maslak ya manisia ed saray pamahiin o suerte. Balet ipapasen na Dios ya idolatriya iratan tan agmanepeg ed panagdayew ed sikato.—Isaias 65:11.
Imbes ya pilaleken so nawalaan na bengatlan agmo nansagpotan, ibabaga na Biblia ya kaukolan tayoy makulin mankimey. (Eclesiastes 2:24; Efeso 4:28) Saramay uunoren da iyan bilin na Biblia et “kanen da imay nansagpotan da.”—2 Tesalonica 3:10, 12.
Say panagsugal et nayarin panlapuan na panlalaslasan, ya kokondenaen na Biblia.—Galacia 5:26.
^ Say panagsugal et tinukoy labat ed Biblia sanen saray Romanon sundalo et nampapalaranan day kawes nen Jesus lapud sankanonot day napinabangan da.—Mateo 27:35; Juan 19:23, 24.